text:
SAN FERNANDO CITY – Maysa a babai a negosiante ti kinikilan ti maysa a mapapati a komander ti CPP/NPA idi malem ti Mayo 6.
Nainaganan ti biktima a maysa a Vilma Loquero y Rafael, 50, naasawaan, proprietor ti Paeng’s Military Supply and General Merchandize.
Kinuna ni Loquero a nakaawat iti tawag manipud iti selpon a naggapu iti maysa a lalaki a nagpabigbig a “Ka Roger” ken komander ti CPP/NPA nga agdakdakiwas iti hurisdiksion ti La Union ket dinawatan daytoy ti negosiante iti P20,000.00 a mausar kano a pangtulong kadagiti nasugatan a tropada.
Segun iti biktima, timmawar iti timmawag a P5,000.00 laeng ti maitedna. Immannugot ni “Ka Roger” ket imbagana a maideposito ti kuarta iti Smart Padala a nakaadres ken ni Marlyn B. Fernandes.
Agtultuloy ti panagimbestiga ti kapolisan mainaig iti daytoy a pulong. (Report manipud iti PRO 1)


c: text/html

text:
Saludsod Dagiti Agbasbasa
Ti Kadi Kinaragsak Agpannuray Laeng iti Panagasawa?
Isursuro kadi ti Biblia a masapul nga agasawaka tapno kontento ken naragsakka? Iti dadduma a teksto, kasla supsuportaran ti Biblia ti kasta a kapanunotan. Kasano?
Sigun iti salaysay ti Genesis, nakita ti Dios a ti umuna a lalaki a ni Adan ket “saan a nasayaat” nga agmaymaysa, isu a pinarsuana ni Eva kas “komplimento” ni Adan. (Genesis 2:18) Ti sao a “komplimento” kaipapananna ti mangkompleto iti maysa a banag. Iti dayta a teksto, mabalin nga ibagatayo a saan a kompleto ti maysa a tao no awan asawana. Kasta met, adu a salaysay ti Biblia ti mangipakita a bendision ken gubuayan ti ragsak ti panagasawa. Ti pakasaritaan ni Ruth ti maysa a pagarigan.
Ngem talaga kadi a dagita a salaysay isursurona kadagiti Kristiano ita a saanda a naragsak, kontento wenno kompleto no saanda nga agasawa ken maaddaan iti annak? Saan. Ni Jesu-Kristo ket nagtalinaed met nga awanan asawa agingga iti ipapatayna, ngem isu pay laeng ti tao a nagbiag a nakakonkontento ken kompleto. Kas kasisiriban a tao a nagbiag, naan-anay met nga inyanninaw ni Jesus ti “naragsak a Dios” a ni Jehova. (1 Timoteo 1:11; Juan 14:9) Imbaga ni Jesus no ania dagiti makatulong tapno agbalintayo a naragsak. (Mateo 5:1-12) Ngem saanna a dinakamat ti panagasawa.
Agkokontra kadi ngarud ti ibagbaga ti Biblia maipapan iti daytoy a banag? Saan. Masapul nga ikabilangantayo met ti panggep ni Jehova maipapan iti panagasawa. Kinapudnona, inranta ni Jehova a gubuayan dayta iti ragsak, kinasinged, ken liwliwa. Ngem ti maysa pay a nagpateg a panggep ti panagasawa ket tapno maitungpal ti pagayatan ti Dios. Kas pagarigan, panggep ti Dios kada Adan ken Eva nga ‘agbungada ken agaduda ket punnuenda ti daga.’ (Genesis 1:28) Siempre, saan a kabaelan nga itungpal ni Adan ken Eva dayta no awan ti maysa kadakuada.
Kasta met, adda nagpateg a panggep ni Jehova mainaig iti panagasawa ken biag ti pamilia bayat nga itungtungpalna ti panggepna iti nasion ti Israel. Kayatna nga agbalin ti Israel a dakkel a nasion tapno maparmekda dagiti kabusorda. Pinanggepna pay a ti tribu ti Juda ti pagtaudan ti Mesias a mangwayawaya iti matalek a sangatauan manipud iti epekto ti basol ken ipapatay. (Genesis 49:10) Imbilang ngarud dagiti matalek a babbai iti Israel nga espesial a pribilehio ti makiasawa ken maaddaan iti annak. Ibilangda met a nakababain ken naladingit no awan asawa ken annakda.
Ngem komusta met ita? Ti kadi bilin ti Dios idi un-unana a ‘punnuen ti daga’ obligarenna dagiti Kristiano ita a makiasawa ken maaddaan iti annak iti daytoy planeta a napuseken iti tao? Saan. (Mateo 19:10-12) Saan metten a kasapulan a salakniban ti Dios ti pamilia wenno nasion a pagtaudan ti Mesias wenno Manangisalakan. Ania ngarud ti panangmatmat dagiti Kristiano iti panagasawa ken kinaawan asawa?
Kinapudnona, agpada a nadakamat dagita kas sagut ti Dios. Kas pagaammotayo, adda sagut a maitutop iti maysa a tao ngem nalabit saan a maibagay iti sabali. Ti panagasawa ket sagrado nga urnos a pakariknaan iti ayat, kinasinged, ken kinatalged ti pamilia. Iti sabali a bangir, dakamaten met ti Biblia a dagidiay makiasawa ita maipasangoda iti parikut, wenno ‘rigat iti lasag.’ Ngem no kadagidiay saan a makiasawa, saan nga ibilang ni Jehova ti kasasaadda kas nakababain ken naladingit. Imbes ketdi, kuna ti Saona nga adda bambanag a tagiragsaken ti awanan asawa a pakaikapisan daydiay naasawaan.—1 Corinto 7:28, 32-35.
Ipakita ngarud ti Biblia ti balanse a panangmatmat. Kas Namunganay iti panagasawa ken pamilia, kayat ni Jehova a Dios a naragsak ken kontento amin nga adipenna, adda man asawana wenno awan.

robotstxt: allowed

filter: keep


text:
Thursday, July 26, 2012
FERTILIZER SUBSIDY, MAIKKAN MET DAGITI AG-NATENG
Cabugao, Ilocos Sur – Mairaman a maikkan ti Fertilizer Subsidy dagiti Off-Season Vegetable Farmer iti Munisipalidad, segun ken ni Mr. Nereo S. Daproza, AT/DA-LGU. Daytoy a gannuat ket inaprobaran ni Mayor Edgardo “Ediboy” S. Cobangbang, Jr. tapno matulongan met dagiti agmulmula ti nateng iti barangay tapno agtultuloy ti kaadda ti suplay iti Merkado Publiko (NISTC), maitandudo ti panagtaraon ti nateng ken maingato ti matgedan dagiti mannalon. Nangrugi ti panagited ti libre a ganagan idi Hulio 20, 2012.
Kabayatanna, maikkan met ti Fertilizer subsidy (1/2 sack) ti tunggal pageskuelaan ti 31 a barangay tapno adda usarenda kadagiti vegetable garden-da ta katulongan ida ti LGU a mangipromot ti Nutrision para iti sapasap, innayon ni Daproza. # (Web In-Action)
Posted by Bayan ng Cabugao, Ilocos Sur at 10:15 AM
Subscribe to: Post Comments (Atom)


text:
Papa Dono
Ni Papa Dono ket isu ti Papa manipud idi 2 Nobiembre 676 aginggana idi 11 Abril 678.
Isu ket anak idi a lalaki ti maysa a Romano a nagnagan iti Mauricius. Awaan unay ti pannakaammuan iti daytoy a papa.
Dagiti nagibasaran[urnosen | urnosen ti taudan]
Mangiraman daytoy nga artikulo ti teksto manipud iti pablaak nga adda itan iti dominio a publiko: Herbermann, Charles, ed. (1913). "Pope Donus". Ensiklopedia Katolika. New York: Robert Appleton.
Dagiti silpo ti ruar[urnosen | urnosen ti taudan]
Midia a mainaig kenni Papa Dono iti Wikimedia Commons
- Papa Dono dagiti Pagsurotan ti Patron a Santo


text:
Insayangkat ti Department of Labor and Emloyment (DOLE) ti nasao a panagadal iti pannakitinnulong ti job search website, JobStreet.com. Iti nasao a panagadal, tallo iti uppat kadagiti 31,000 a napagsaludsodan iti sapasap a pagilian ti nagkuna a kaykayatda ti agtrabaho iti bukodda a lugar ngem ti mapan pay laeng agtrabaho iti sabali a lugar.
Mairaman kadagiti rason no apay a kaykayatda ti agtrabaho iti bukodda a lugar ti kaadda sadiay ti pamilia ken gagayyemda, ti aglawlaw nga ayan ti trabahoda, ti saanda a pannakaikawa iti kultura, ken ti balansiado nga oras a kaadda iti trabaho ken ti kaaddada iti sidong ti pamiliada.
Kinuna ni JobStreet.com Philippines Country Manager Philip Gioca a daytoy a kapanunotan, ad-adda ketdi a makita kadagiti nataenganen a mangmangged.
“Dagiti nataengan, nakaadal ken namsek iti padas ti ad-adda a mangpili iti bukodda a lugar a pagtrabahuan,” kinuna ni Gioca.
Agtawen met manipud 15 agingga iti 55 dagiti napagsaludsodan ken graduadoda iti high school no di man addaanda payen iti masteral ken doctoral degrees.
Iti sabali a bangir, ti nabati met a 25 porsiento dagiti napagsaludsodan, kunada a kaykayatda ti rummuar gapu iti kinababa ti sueldoda iti agdama a pagtrabahuanda.
Kinuna ni Labor and Employment Secretary Rosalinda Baldoz a ti kaudian a surbey, ipakitana laeng nga addan simmayaatan ti kasasaad ti pagtrabahuan iti pagilian.
“Mayayon daytoy iti panggep ti gobierno a mangipaay iti pagtrabahuan kadagiti mangmanggedtayo ta akuentayo man wenno saan, dakkel ti epektona iti gimong ken pamilia ti ipapanaw dagiti kakailiantayo tapno manggedda iti ballasiw-taaw,” innayon ni Baldoz.


text:
akrolekto 1. png klase ti dialekto a makuna nga addaan iti pantok iti iskala dagiti dialekto ti maysa a lengguahe; no di maysa a lengguahe ket di pay dimmalan iti makunkuna nga ofisial nga istandardisasion, daytoy ket ti dialekto nga addaan iti kolektivo nga energia gapu ta popular ken addaan akem iti pannakasustenir iti pagsasao iti diakroniko a panagtulid daytoy 2. png dialekto iti maysa a pagsasao a kangatuan iti prestigio 3. png bobeda iti makunkuna a kontinuum ti maysa a kriolio a pagsasao a ti suelo (wenno basar) daytoy ket ti basolekto, ken ti nagtengnga ket ti mesolekto 4. nota a kultural: iti kaso ti lengguahe nga Ilokano, ken gapu iti kinaawan pay iti istandardisado a langa daytoy, ti dialekto a mangmangted iti energia iti expresion ti kina-Ilokano nga ibabaet ti lengguahe kas iti akademia, kritikal a sosial a media, literatura, ken aminen nga expresion ti kultural a biag ni Ilokano makuna nga ejemplo ti akrolekto; makita ditoy, kas pagarigan, iti diskurso ti Panagadal Ilokano a pinundar iti akademiko a wagas dagiti universidad ken intelektual nga institusion iti man Ilocos wenno iti ballasiw-taaw; ti nabiag a literatura partikular ti literatura a progresivo; ti publikasion dagiti organisado a religion; dagiti sinurat dagiti intelektual iti pagsasao nga Ilokano; ken ti mas media; amin dagitoy ket adda kadagiti sentro ti produksion nga epistemologiko 5. spp acrolect (Ing), acrolecto (Esp) 6. etim, neo, Ing, Esp, agg Grg, akron + lect, kangatuan a panagiyebkas 7. dsg basilekto, dialekto, mesolekto
Sors: A Solver Agcaoili, Monolinggual a Diksionario ken Tesoro nga Ilokano.


text:
SIUDAD TI SAN FERNANDO, La Union, Agosto 6 (PIA) –- Nangipaay ti Technical Education and Skills Development Authority ti P33,283,746 a pondo para iti panagsanay dagiti agtutubo ditoy Rehion Uno babaen ti Technical Vocational Education Training (TVET).
Sakupen ti TVET iti Training for Work Scholarship Program (TWSP) ken Private Education Student Financial Assistance (PESFA) tapno gandatenda a sanayen ken sursurwan dagiti estudiante para ti masangwananda, kuna ni TESDA 1 Social Marketing and Advocacy Campaign Alea Portia N. Gomez.
Ti TWSP ket mangipaay ti kurso a nakapokus iti panagtalon, panagkalap, turismo, “business process outsourcing”, elektroniks ken dadduduma pay nga industria.
Manipud Hunio 1 iti datoy a tawen, addan 3,135 a nalista a benepisario ti TWSP; 1,489 met ti PESFA.
Iti panagpili ti TESDA ti benepisario dagiti sumaganad ti kasapulan: pakitaan nga awan trabaho na, uray awan pormal wenno bokasyonal a panagsanayna, 15 ti tawenna agpangato, nagturpos ti high school, ken addaan ti tinawen a P120,000 nga income wenno masapulan ti pamiliana.
Dagiti eskolar ti mangpili kadagiti kurso nga alaenda, segun kadagiti naidiaya ti TESDA Training Institutions ken Private Technical Vocational Institutes ditoy rehion.
Dagiti maited para kadagiti eskolar ket pakairamanan ti “students allowance”, pagbayad ti libro ken pagbayad ti assessment fee para ti eskolar ti PESFA, kuna pay ni Gomez. (ANL/EMR-PIA 1 La Union)


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Habakuk 2:1-20
2 Iti pagguardiaak agtalinaedakto a sitatakder,+ ket agtalinaedakto a naisaad iti rabaw ti baluarte; ket agsiputakto,+ tapno kitaek no ania ti sawennanto babaen kaniak+ ken no ania ti isungbatkonto iti pannubngar kaniak.+2 Ket sinungbatannak ni Jehova ket kinunana: “Isuratmo ti sirmata, ket ilanadmo a silalawag iti taptapi,+ tapno iti kasta daydiay agbasa a sipipigsa manipud iti dayta maaramidna a kasta a sitatalabit.+3 Ta ti sirmata agpaay pay laeng iti naituding a tiempo,+ ket uman-anangsab a tumurong iti panungpalan, ket saanto nga agulbod. Uray no agtaktak, agtultuloyka a manginanama iti dayta; ta di bumurong a pumudnonto.+ Saanto a maladaw.4 “Adtoy! Timmangsit ti kararuana;+ saan a nalinteg iti unegna. Ngem no maipapan iti daydiay nalinteg, babaen ti kinamatalekna agtultuloyto nga agbiag.+5 Ket, kinapudnona, agsipud ta ti arak makilanglangen a sigugulib,+ ti nabaneg a lalaki napalangguad;+ ket saannanto a magtengan ti kalatna,+ daydiay a nangpalawa iti kararuana a kas iti Sheol, ken daydiay nga umasping ken patay ket saan a mapnek.+ Ket tiptiponenna kenkuana dagiti amin a nasion ken um-ummongenna a sangsangkamaysa kenkuana dagiti amin nga ili.+6 Saan kadi a dagitoy a mismo, isuda amin, mangitag-aydanto maibusor kenkuana iti pagkukuna a proverbio+ ken iti pangtukoy a balikas, parparipirip kenkuana? Ket kunaento ti maysa,“‘Asi pay daydiay mangpapaadu iti saanna a kukua+—O anian a nagbayag!+—ken daydiay mangpadpadagsen iti utang maibusor iti bagina!7 Saanto kadi a kellaat a tumakder dagidiay agsingsingir kenka iti patubo, ken agriing dagidiay sidadawel a mangyegyegyeg kenka, ket sigurado nga agbalinka kadakuada a maysa a banag a kamkamen?+8 Agsipud ta sika inagawam ti adu a nasion, amin dagidiay nabatbati kadagiti ili agawandakanto,+ gapu iti panangibukbok iti dara ti sangatauan ken ti kinaranggas iti daga, ti ili ken amin dagidiay agnanaed iti dayta.+9 “‘Asi pay daydiay gumunggun-od iti dakes a gunggona maipaay iti balayna,+ tapno isaadna ti umokna iti kangatuan, iti kasta maispal iti panangpetpet ti makadidigra!+10 Nangigakatka iti nakababain a banag iti balaymo, ti pananggessat ti adu nga ili;+ ket ti kararuam agbasbasol.+11 Ta manipud iti pader umkisto a sililiday ti mismo a bato, ket manipud iti aramid a kayo sumungbatto iti dayta ti mismo a pasanggir.+12 “‘Asi pay daydiay mangbangbangon iti siudad babaen ti panagibukbok iti dara, ken nangipasdek a sititibker iti ili babaen iti kinakillo!+13 Adtoy! Saan kadi a manipud ken Jehova ti buybuyot nga agbannogto dagiti ili maipaay laeng iti apuy, ket dagiti nasional a bunggoy bannogendanto ti bagbagida maipaay laeng iti awan kapapay-anna?+14 Ta ti daga mapnonto iti pannakaammo iti dayag ni Jehova no kasano a ti met laeng dandanum abbonganda ti baybay.+15 “‘Asi pay daydiay mangmangted kadagiti kaduana iti mainum, a mangisinggalut iti dayta ti pungtot ken ungetmo, tapno barteken ida,+ iti panggep a panangkita kadagiti pasetda nga ibain.+16 Sigurado a mabsogkanto iti pannakaibabain imbes a dayag.+ Uminumka met, sika,+ ket maibilangka a di nakugit.+ Ti kopa ti makannawan nga ima ni Jehova umayto kenka,+ ket addanto pannakaibabain iti dayagmo;17 agsipud ta ti kinaranggas a naaramid iti Libano+ isunto ti mangabbong kenka, ken ti mamagkullayaw kadakuada a kinagaramugam kadagiti animal, gapu iti panangibukbok iti dara ti sangatauan ken ti kinaranggas a naaramid iti daga,+ iti ili ken amin dagidiay agnanaed iti dayta.+18 Ania ti magunggona iti kinitikitan a ladawan,+ idinto ta kinitikitan ti nangporma iti dayta, maysa a sinukog nga estatua, ken maysa a manangisuro iti kinaulbod?+ idinto ta ti nangporma iti langana nagtalek iti dayta,+ agingga iti panangaramidna iti awanan pateg a didios a di makapagsao?+19 “‘Asi pay daydiay agkunkuna iti pedaso a kayo: “O agriingka!” iti bato nga umel: “O agriingka! Dayta mangipaayto iti pammilin”!+ Adtoy! Nabalkutan iti balitok ken pirak,+ ket awan a pulos anges iti tengngana.+20 Ngem ni Jehova adda iti nasantuan a templona.+ Agulimekkayo iti sanguananna, intero a daga!’”+


text:
Akinlaud nga Europa
Ti Akinlaud nga Europa ket ti rehion a mangbukel kadagiti akinlaud a pagilian ti Europa. Bayat a ti termino ket addaan iti heograpiko a kontesto, ti sabali pay a pannakaipalawag idi las-ud ti Nalamiis a Gubat (agarup idi 1945-1991) ket ti panangipalawag kadagiti pagilian a mainaig iti Kappon ti Akinlaud nga Europa (1954–2011; itan ket paset ti Kappon ti Europa (KE)), ti panagsalaknib a kumadduaan a naaramid idi 1948 babaen dagiti saan a komunista a pagpagilian ti Europa idi las-ud ti Nalamiis a Gubat, ken kasumbangir met dagiti pagilian ti Akindaya a lapped (wenno Tulag ti Warsaw). Dagiti pagilian a maipapan iti kultura ken heograpia a mainaig kadagiti sabali a rehion ti Europa a nangliklik ti impluensia ti Sobiet idi las-ud ti Nalamiis a Gubat ket kadawyan a nairaman, bayat a dagiti akinlaud a kameng ti dati nga Akindaya a Lapped (malaksid ti Akindaya nga Alemania) ket saan a nairaman Ti Dibision ti Estadistika ti Nagkaykaysa a Pagpagilian (UN) ket ikeddengna a mangbukel ti Akinlaud nga Europa kadagiti siam laeng a pagpagilian, urayno ti Rehional a Grup-grupo ti Nagkaykaysa a Pagpagilian ket iramanna dagiti pagilian ti Europa manipud ti inkeddeng ti Nagkaykaysa a Pagpagilian a Akin-amianan ken Akin-abagatan nga Europa iti bukodna a Akinlaud nga Europa ken Dadduma a Grupo.
Dagiti nagibasaran[urnosen | urnosen ti taudan]
Dagiti taudan[urnosen | urnosen ti taudan]
- The Making of Europe, ISBN 0-14-015409-4, babaen ni Robert Bartlett
- Crescent and Cross, ISBN 1-84212-753-5, babaen ni Hugh Bicheno
- The Normans, ISBN 0-7524-2881-0, babaen ni Trevor Rowley
- 1066 The Year of the Three Battles, ISBN 0-7126-6672-9, babaen ni Frank McLynn
Dagiti silpo ti ruar[urnosen | urnosen ti taudan]
Midia a mainaig iti Akinlaud nga Europa iti Wikimedia Commons
- Dagiti subrehion ti Europa segun ti Nagkaykaysa a Pagpagilian
- Panangisuro a maipanggep ti Akinlaud nga Europa


text:
June 20, 2016
Attak
ATTAK. Inassiwan ken bitbit ni Dante Sia dagiti uppat a pulo nga attakna, maysa a pagkalap iti rasa, malaksid iti sellem, tapno mapanna ipakat iti karayan iti Sitio Muru iti Barangay Siguiran, Abulug, Cagayan. Agarup kagudua nga igid ti karayan ti katataan wenno kanipaan. Gagangay nga iti kabigatanna a masangat dagiti naipakat nga attak. Segun ken ni Dante, mapan a tallo agingga iti uppat a kilo ti masansan a maala dagiti attak. Mailako met iti dua gasut a pisos ti sangakilo a dadakkel a rasa. (Dexter M. Fabito)
(Naipablaak iti Hunio 26, 2016 a bilang.)
Subscribe to: Post Comments (Atom)


text:
NAGKAUNA A PRINSIPIO A MAKATULONG ITA
Dikay Maringgoran
PRINSIPIO TI BIBLIA: “Isardengyo ti maringgoran maipapan kadagiti kararuayo [wenno, biagyo].”—Mateo 6:25.
Ania ti kaipapananna? Imbaga dagita ni Jesus iti Sermonna iti Bantay. Kuna ti maysa a diksionario ti Biblia a ti Griego a sao a naipatarus kas “maringgoran” tukoyenna ti “normal a reaksion ti tao no makapasar iti rigat ti biag, bisin, ken dadduma pay a problema iti inaldaw.” Kaaduan a ramanen ti pakaringgoran ket ti panagdanag kadagiti mabalin a mapasamak iti masanguanan. Normal ken husto laeng a panunotentayo dagiti material a kasapulantayo ken ti pagimbagan dagiti ay-ayatentayo. (Filipos 2:20) Ngem idi imbaga ni Jesus a, “dikay pulos maringgoran,” balbalakadanna dagiti adalanna a liklikanda ti sobra a panagdanag maipapan iti masanguanan a mangpukaw iti ragsak ti agdama a biag.—Mateo 6:31, 34.
Makatulong kadi ita? Pagimbagantayo no surotentayo ti balakad ni Jesus. Apay? Adda dagiti reperensia a mangipakita a no nakaro ti panagdandanag, agtultuloy ti panagandar ti sympathetic nervous system (sistema iti bagi nga agandar no adda problema wenno peggad) ket “mabalin nga agresulta iti sakit a kas iti ulser, sakit ti puso, ken angkit.”
Nangted ni Jesus iti natibker a rason a liklikantayo ti sobra a panagdanag: Awan maitulongna dayta. “Siasino kadakayo ti makapaatiddog iti biagna babaen ti panagdandanagna?” insaludsod ni Jesus. (Mateo 6:27) Ti kanayon a panangpampanunot kadagiti pakadanagantayo dina mapasayaat wenno mapaatiddog ti biagtayo iti uray sangkabassit la a segundo. Maysa pay, kaaduanna a saan met a mapasamak ti kas iti pagdandanagantayo. Kuna ti maysa nga eskolar: “Masayang laeng ti bannogtayo no agdanagtayo maipapan iti masanguanan, ken kaaduanna a nasaysayaat ti pagbanagan dagiti bambanag ngem iti pampanunotentayo.”
Kasanotay a maliklikan ti panagdanag? Umuna, agtalekka iti Dios. No pakpakanen ti Dios dagiti billit ken ar-arkosanna dagiti sabong iti kinapintas, dina ngata met ited ti kasapulan dagiti tattao a mangyun-una iti panagdayawda Kenkuana? (Mateo 6:25, 26, 28-30) Maikadua, dagiti laeng kasapulam iti kada aldaw ti panunotem. Kuna ni Jesus: “Diyo pakasikoran ti agpaay kadakayo inton bigat, ta ti sumaganad nga aldaw adda bukodna a parikut.” Dika kadi mamati nga “umdasen ti parikut ti maysa nga aldaw iti dayta nga aldaw”?—Mateo 6:34, Ti Baro a Naimbag a Damag Biblia.
Mailisitayo iti saksakit no surotentayo ti nagsayaat a pammagbaga ni Jesus. Saan la a dayta, maaddaantayo pay iti kalmado a rikna—ti aw-awagan ti Biblia a “talna ti Dios.”—Filipos 4:6, 7.


text:
Tulbek ti Naragsak a Pamilia
Kasaritam Dagiti Annakmo Maipapan iti Sekso
Kinuna ni Alicia, * a maysa a tin-edyer: “No dadduma adda laeng kayatko a maammuan maipapan iti sekso, ngem no damagek kadagiti nagannakko, amangan no pagarupenda nga adda dakes a napasamak kaniak.”
Kinuna ni Inez nga ina ni Alicia: “Kayatko a kasarita ti balasangko maipapan iti sekso, ngem okupado met unay. Narigat a maranaan ti kaadda ti wayana.”
MAITAMTAMPOK ita ti maipapan iti sekso iti sadinoman—iti telebision, iti sine, ken iti amin nga adbertismen. Kasla iti laeng saritaan dagiti nagannak ken annak a saan a madakdakamat dayta. “No ammo la koma dagiti nagannak a makapanerbios ken nakababain ti makisarita kadakuada maipapan iti sekso,” kinuna ni Michael a maysa a tin-edyer a taga-Canada. “Nalaklaka pakisaritaan dayta iti gayyem.”
Masansan nga agpada laeng a sumkad ti rikna dagiti nagannak ken annak no agtungtongda maipapan iti sekso. Iti librona a Beyond the Big Talk, kinuna ti edukador maipapan iti salun-at a ni Debra W. Haffner: “Imbaga kaniak ti adu a nagannak nga inggatanganda lattan ti anakda iti libro maipapan iti seksualidad wenno panagbaro ken panagbalasang sada imbati iti kuarto ti anakda ket saandan a pulos a pinagsaritaan dayta.” Kinuna ni Haffner a kastoy ti nabatad nga ipapaawat dagiti nagannak kadagiti annak: “Kayatmi a maammuam ti maipapan iti bagim ken iti sekso, ngem saanmi laeng a kayat a pakisaritaan dayta kenka.”
No maysaka a nagannak, saan koma a kasta ti panangmatmatmo. Kinapudnona, nasken a personal a kasaritam dagiti annakmo maipapan iti sekso. Usigem dagiti tallo a rason no apay:
Nagbaliwen ti panangmatmat ti lubong maipapan iti sekso. “Saanen a ti panagdenna ti agassawa ti kaipapanan ita ti sekso,” kinuna ti agtawen iti 20 nga agnagan iti James. “Ita, maar-aramiden ti oral sex, anal sex, cybersex—uray pay ti ‘sexting.’” *
Nalabit adda maammuan ti anakmo a di umiso nga impormasion maipapan iti sekso uray ubing pay. “Mangngegda ti maipapan iti sekso apaman a mangrugida nga ageskuela,” kinuna ti maysa nga ina a ni Sheila, “ket saan a ti umiso a panangmatmat maipapan iti sekso a kayatmo a maammuanda ti masagapda sadiay.”
Adda saludsod dagiti annakmo maipapan iti sekso ngem nalabit bumdengda a pakisaritaan dayta kenka. “Talaga a diak ammo no kasanok nga iruangan ti pannakisarita kadagiti nagannakko maipapan iti sekso,” kinuna ti agtawen iti 15 a taga-Brazil, a ni Ana.
Ti pannakisarita kadagiti annakmo maipapan iti sekso ket talaga a paset ti inted-Dios a rebbengem kas nagannak. (Efeso 6:4) Pudno a narigat dayta agpadpada kenka ken kadagiti annakmo. Nupay kasta, adu a nagannak ti umanamong ken Danielle, nga agtawen iti 14 a nagkuna, “Kayatmi a maammuan ti maipapan iti sekso kadagiti nagannakmi, saan ket a kadagiti mannursuromi wenno iti telebision.” Kasano ngarud a makisaritaka kadagiti annakmo maipapan iti daytoy nagpateg ken nalabit nakababain a topiko? *
Maitunos iti Edad Dagiti Annak
Malaksid no agputputongda, masapa a maammuan dagiti annak ti maipapan iti sekso. Ti ad-adda pay a makapadanag ket kadagiti “maudi nga aldaw,” dagiti nadangkes a tattao rumang-aydanto “manipud dakes nga agturong iti dakdakes pay, a mangyaw-awan ken mayaw-awanda.” (2 Timoteo 3:1, 13) Ngem nakalkaldaang ta adu nga ubbing ti seksual nga ab-abusuen dagiti adulto.
Napateg ngarud a rugiam a sursuruan dagiti annakmo bayat nga ubbingda pay. “No urayem agingga a dandanidan agtin-edyer,” kinuna ni Renate, a maysa nga ina a taga-Germany, “amangan no mabaindanton nga agsao maipapan iti sekso gapu ta baro wenno balasangdan.” No kasta, masapul a maipaayan dagiti annak iti impormasion a maitutop iti edadda.
Para kadagiti di pay ages-eskuela:
Isuro ti umiso a nagan dagiti mabagbagi, ken ipaganetgetmo nga awan ti asinoman a maipalubos a mangsagid kadagita. “Rinugiak nga insuro ti anakko idi agtawen iti tallo,” kuna ni Julia, maysa nga ina a taga-Mexico. “Madanaganak a dila ket ta ti anakko ket gundawayan dagiti mannursuro, paraaw-awir, wenno in-inauna nga ubbing. Masapul nga ammona a salakniban ti bagina kadagiti estranghero.”
PADASEM DAYTOY: Sanayem ti anakmo a sititibker nga agkedked no adda asinoman a mangsagid iti mabagbagina. Kas pagarigan, mabalinmo nga isuro iti anakmo a mangibaga: “Isardengmo dayta! Ipulongka!” Ipasiguradom iti anakmo a maiparbeng laeng a kanayon nga ipulongna no adda mangaramid iti kasta kenkuana, uray no ibagada nga ikkanda iti regalo wenno butbutngenda. *
Para kadagiti annak nga ages-eskuela iti elementaria:
Usarem dagitoy a tawen a mangisuro iti anakmo tapno in-inut a manayonan ti pannakaammona. Insingasing ti maysa nga ama nga agnagan Peter: “Sakbay a makisaritaka iti anakmo maipapan iti sekso, ammuem nga umuna no ania ti ammonan ken no ania ti kayatna pay a maammuan. Dimo ipilit a pakisaritaan dayta. Mapagsaritaanyonto dayta no kanayon a mangipaayka iti tiempo kadagiti annakmo.”
PADASEM DAYTOY: Tapno saan a matuokan ti anakmo, nasaysayaat no masansan ngem apagbiit ti pannakisaritam kenkuana, imbes a manmano ngem nakapapaut. (Deuteronomio 6:6-9) Maysa pay, maammuanto ti anakmo ti ad-adu nga impormasion a rumbeng a maammuanna bayat a dumakdakkel.
Para kadagiti tin-edyer:
Itan ti tiempo a nasken a siguraduem nga adda umdas a pannakaammo ti anakmo maipapan kadagiti pisikal, emosional, ken moral nga aspeto ti sekso. “Napadasanen dagiti kaeskuelaak ti makidenna,” kinuna ti agtawen iti 15 a ni Ana, a nadakamat itay. “Panagkunak, kas maysa a Kristiano, masapul nga umdas ti pannakaammok maipapan iti dayta a topiko. Nupay nakababain a pagsaritaan ti maipapan iti sekso, masapul a maammuak ti maipapan iti dayta.” *
Palagip: Mabalin a saan nga agsaludsod dagiti tin-edyer gapu ta pagarupenda nga agsuspetsa dagiti nagannakda nga adda dakes nga ar-aramidenda. Kasta ti napaliiw ti maysa nga ama nga agnagan Steven. Kinunana: “Agkedked ti baritomi a makisarita maipapan iti sekso. Ngem idi agangay, naammuanmi a pagarupna no agsuspetsakami nga adda ar-aramidenna a dakes. Inlawlawagmi a saanmi a salsalaysayen dagitoy a topiko gapu ta agsuspetsakami; kayatmi laeng a masigurado a nakasagananto a mangsaranget kadagiti dakes nga impluensia iti aglawlawna.”
PADASEM DAYTOY: Imbes a direkta a saludsodam ti tin-edyer nga anakmo iti maipapan iti sekso, saludsodem no ania ti panangmatmat dagiti kaklasena maipapan iti dayta. Kas pagarigan, mabalinmo a kunaen: “Adu a tattao ti mangibilang a saan a pannakidenna ti makunkuna nga oral sex. Kasta kadi met ti panangmatmat dagiti kaklasem?” Ti kasta a saan a direkta a saludsod mabalin a gutugotenna ti agtutubo nga anakmo a mangyebkas iti kapanunotanna.
Ti Aramidem Tapno Saanka nga Alusiisen
Siempre, ti pannakisaritam iti anakmo maipapan iti sekso ket mabalin a maysa kadagiti makakarit a rebbengen kas nagannak gapu ta alusiisenka a mangitungpal iti dayta. Ngem dakkel ti pagimbagan ti panagreggetmo. “Inton agangay,” kuna ti ina nga agnagan iti Diane, “in-inut nga agbalin a komportable ti pannakisaritam iti anakmo maipapan iti sekso, ken dayta pay ketdi ti mamagsinged kadakayo nga agina.” Kasta met laeng ti panangmatmat ni Steven a nadakamat itay. Kinunana: “No iruamyo a silulukat ti komunikasion ti pamiliayo iti aniaman a topiko a pakaseknanyo, nalaklakanto laengen a pagsaritaanyo dagiti nakababain a topiko a kas iti sekso.” Innayonna pay: “Alusiisenkanto latta, ngem nasken ti silulukat a komunikasion tapno agbalin a nasalun-at ti maysa a Kristiano a pamilia.”
^ par. 3 Nabaliwan dagiti nagan iti daytoy nga artikulo.
^ par. 8 Ti ‘sexting’ tuktukoyenna ti panangipatulod kadagiti narasaw a mensahe, makagargari a ladawan wenno video, a kangrunaanna babaen iti selpon. Naadaw dayta iti napagtipon a sao a ‘sex’ ken ‘text.’
^ par. 11 Daytoy nga artikulo sagudayenna ti kinapateg ti pannakisarita iti anakmo maipapan iti sekso. Ti artikulo a maipablaak iti masanguanan salaysayenna no kasano nga itukit dagiti moral a pagalagadan kadagita a panagsasarita.
^ par. 16 Naadaw iti panid 171 iti libro nga Agsursuroka iti Naindaklan a Mannursuro, nga impablaak dagiti Saksi ni Jehova.
^ par. 19 Tapno maisaritam iti tin-edyer nga anakmo ti maipapan iti sekso, usarem ti kapitulo 1-5, 28, 29, ken 33 iti libro a Dagiti Saludsod nga Iyimtuod ti Agtutubo—Dagiti Sungbat nga Epektibo, Tomo 2, nga impablaak dagiti Saksi ni Jehova.
ISALUDSODMO ITI BAGIM . . .
Basaem dagiti sumaganad a komento dagiti agtutubo manipud iti intero a lubong. Kalpasanna, iyimtuodmo iti bagim dagiti naipakuyog a saludsod.
“Kinuna dagiti dadakkelko nga agbasaak kadagiti artikulo maipapan iti sekso sa makisaritaak kadakuada no adda saludsodko. Ngem kayatko nga ad-adu pay koma ti ibagada kaniak maipapan iti dayta.”—Ana, Brazil.
Iti panagkunam, apay a saan nga umdas nga ipaayam lattan ti anakmo iti basaenna?
“Adu ti ammok a saan a nasayaat a seksual nga ar-aramid—bambanag a panagkunak saan a pulos nga ammo ni tatangko. Makigtot la ketdi no agsaludsodak kenkuana maipapan kadagita.”—Ken, Canada.
Apay a mabalin a maamak ti anakmo a makisarita kenka maipapan kadagiti pakaseknanna?
“Idi naituredko ti agsaludsod kadagiti dadakkelko maipapan iti sekso, kasla ketdin nakabasolak ta ti saludsodda ket, ‘Apay a ti la salsaludsodem? Adda kadi napasamak?’”—Masami, Japan.
No agsaludsod ti anakmo maipapan iti sekso, ania ti reaksionmo a mabalin a mangirugi wenno manglapped iti panagsarita?
“Makatulong kaniak no ibaga dagiti dadakkelko nga uray idi isuda ti adda iti edadko, insaludsodda met dagita ket gagangay laeng nga isaludsodko met dagita.”—Lisette, France.
Aniat’ aramidem tapno saan nga alusiisen ti anakmo a makisarita kenka maipapan iti sekso?
“Pagsaludsodannak ni Nanang maipapan iti sekso, ngem naalumamay ti tono ti bosesna. Panagkunak, napateg dayta tapno saan a marikna ti anak a kasla maak-akusaran.”—Gerald, France.
No kasaritam ti anakmo maipapan iti sekso, ania koma ti tono ti bosesmo? Masapul kadi a balbaliwam dayta?


text:
TI PAGWANAWANAN Hulio 2014 | Apay a Mapasamak ti Dakes Kadagiti Naimbag a Tattao?
Ti Dios kadi ti mapabasol? Dakes a Karma? Adda kadi pamay-an tapno maliklikan ti panagsagaba ken kinadakes?
TOPIKO ITI AKKUB
Umad-adu ti Kinadakes!
No adda Dios a mannakabalin-amin, apay a saanna a salakniban dagiti naimbag a tattao?
TOPIKO ITI AKKUB
Apay a Mapasamak ti Dakes Kadagiti Naimbag a Tattao?
Tukoyen ti Biblia ti tallo a makagapu ti panagrigat ti tao.
TOPIKO ITI AKKUB
No Ania ti Aramiden ti Dios iti Kinadakes
Kayatyo kadi ti agbiag iti lubong nga awan ti dakes a mapasamak kadagiti naimbag a tattao?
TI BIBLIA BALBALIWANNA TI BIAG
Awitko ti Paltogko iti Sadinoman a Papanak
Ni Annunziato Lugarà ket miembro ti gang, ngem nabalbaliwan ti biagna gapu iti ibibisitana iti Kingdom Hall.
Kasanom a Disiplinaen Dagiti Annakmo?
Deskribiren ti Biblia ti 3 a kangrunaan a pamay-an ti epektibo a disiplina.
Ammoyo Kadi?
Ania ti pamay-an dagiti nagkauna nga agar-aramid iti barko tapno di mastrek ti danum ti barkoda? Kasano a mapreserba ti ikan idi un-unana?
Makitam Kadi ti Di Makita a Dios?
Ammuem no kasanom nga usaren “dagiti mata ti pusom.”
Sungbat Dagiti Saludsod Maipapan iti Biblia
Ti kararag ket saan laeng a panagkiddaw iti tulong?
Dagiti Features a Makita Online
Dagiti Kadi Natural a Didigra ket Pannusa ti Dios?
Usigem ti tallo a banag a pakailasinan dagiti aramid ti Dios a nailanad iti Biblia.


text:
News Categories
Latest Bloggers
Umuna nga FUN RUN ti ili nga Sugpon naaramid
- Details
- Written by Super User
-
-
Published: 22 June 2014
-
Hits: 947
March 17, 2014-Naaramid ti umuna nga Fun Run iti ili a Sugpon nga naki-salipan dagiti 54 a bilang iti kategorya ti nataengan ken 17 iti kategorya ti ub-ubbing. Daytoy nga aktibidad ket addaan tema nga“Run for Fun and Fund.Read more...
Kasapulan dagiti mannalon ti Sugpon naipaay
- Details
- Written by Super User
-
-
Published: 21 June 2014
-
Hits: 949
SUGPON, Ilocos Sur - Naimpusuan nga serbisyo manipud iti Gobierno Probinsyal ken Opisina ti Congressman iti Segundo Distrito ti Ilocos Sur ti naipaay kadagiti umili ti Sugpon. Babaen ti panagtitinnulong dagiti ahensya iti Gobierno Local ti Sugpon napaadda dagiti pagkasapulan dagiti mannalon ti entero nga ili nupay saan nga umdas ngem adda naynayunanda nga usarenda iti talon a kas iti abono, bukel ti mais ken makinarya.Read more...
Panagfiesta ti ili a Sugpon napaliiw
- Details
- Written by Super User
-
-
Published: 21 June 2014
-
Hits: 1468
SUGPON, Ilocos Sur -Ti tinawen nga panagfiesta ti ili a Sugpon ket napasamak ti tallo nga aldaw ( March 17-19) babaen met laeng ti panagtitinnulong dagiti umili tapno maisayangkat daytoy nga selebrasyon. Ti umuna nga aldaw ket naaramid ti FunRun. Daytoy ti umuna a FunRun a napasamak ti ili isu nga adu iti naragsakan iti daytoy nga pasamak. Kasta met nga iti rabii ti isu met laeng nga aldaw ket insayangkat dagiti Sangguniang Bayan ti panakabigbig dagiti umili ti Sugpon kas pammadayaw ti inda naaramidan nga pakaitan-okan ti ili.Read more...
Ili a Sugpon nakipaset ti Kannawidan Festival 2014
- Details
- Written by Super User
-
-
Published: 21 June 2014
-
Hits: 555
Nakipaset iti ili a Sugpon iti maika-pito nga panangrambak iti sibubukel nga probinsiya iti Ilocos Sur ti makunkuna nga Kannawidan Festival. Babaen iti panangiturong ken suporta iti ama ti ili Mayor Fernando Quiton, Sr., ken Mrs. Victoria Sumagca, MAO, ket nakisalip iti ili ti Kannawidan Trade Fair nga isu met iti nakaipresentaan dagiti ipagpanpannakel iti ili nga OTOP isu dagiti ube wine, ube halaya, ken iti dua nga klase ti ginger tea (native ken turmeric) , kasta met nga adda pay dagiti nadumaduma nga produkto a agtaud met laeng iti ili.Read more...
Bulan dagiti babai binigbig ken inbiag ti Sugpon PNP
- Details
- Written by Super User
-
-
Published: 21 June 2014
-
Hits: 604
Sangsangkamaysa dagiti miyembro ti Sugpon PNP nga idadauloan ni PINSP EDUARDO GAMUEDA MUTONG a nangselebrar ken nangibiag ti Bulan dagiti Babbai (Women’s Month) iti napalabas nga Bulan ti Marso iti daytoy nga tawen nga addaan tema nga “Juana, ang Tatag Mo ay Tatag Natin sa Pagbangon at Pagsulong” babaen kadagiti sumaganad nga aktibidades:Read more...


text:
Tuesday, April 28, 2009
Viva Hotbabe Anna Leah Javier, maysa kadagiti sangaili iti LIGA ng mga Barangay Night iti Tubong Festival ti Pamplona, Cagayan
Nabara a sinangaili dagiti Pamplonenios ni Viva Hotbabe Anna Leah Javier iti idadar-ayna iti rabii ti LIGA ng mga Barangay iti Tubong Festival ti nasao nga ili. Nangrugi idi Abril 25, 2009 ti piesta ken aggibus inton Abril 30. Sinagutan ti sexy star dagiti agbuybuya iti uneg ti kabarbaro a gymnasium iti nasam-it a dua a kanta. Naawis ti sexy star babaen ken ni Hon. Mayor Baby Aline Vargas Alfonso ti Abulug, Cagayan.
Naisangsangayan pay a sangaili da Hon. Vicente Pagurayan, LIGA Provincial President, Province of Cagayan, Hon. Baby Aline Vargas Alfonso, Mayor ti Abulug, Cagayan ken Hon. Jimmy Siriban, LIGA President, Aparri Chapter.
Adda iti kakanawanan ti autor.
Subscribe to: Posts (Atom)


text:
Pammadayaw a Palanca
Ti Pammadayaw a Palanca (Palanca Awards) wenno Pakalaglagipan ken ni Don Carlos Palanca a Pammadayaw para iti Literatura (Don Carlos Palanca Memorial Awards for Literature) ket isu ti mabigbig a kalatakan a pammadayaw wenno salip iti literatura iti Filipinas, nga ilunglungalong ti pamilia Palanca iti Filipinas kas pangtaginayon iti lagip ni Don Carlos Palanca Sr., maysa a negosiante nga am-ammo kas nangbuangay iti pagpartuatan ti arak a mangar-aramid iti nalatak a mainum a Ginebra San Miguel.
Imatmatonan ti Carlos Palanca Foundation, narugian ti Pammadayaw a Palanca idi 1950 iti salip iti ababa a sarita iti dua a benneg, iti Ingles ken Tagalog. Idi 1953, nainayon kas kategoria ti maysa-a-parang a drama; ti daniw idi 1963; naan-anay a drama idi 1975; ti salaysay idi 1979; sa ti nobela idi 1980. Nainayon pay ti ababa a sarita para iti ubbing idi 1989, ti teleplay wenno eskritu iti telebision idi 1990, ken ti iskrip iti pelikula idi 1994.
Idi 1997, nainayon ti tallo a benneg ti salip: ti Iloko, Cebuano ken Hiligaynon a benneg ti salip iti ababa a sarita. Naluktan met idi 1998, ti salip iti panagsurat iti salaysay para kadagiti agtutubo, sa idi 2000, narugian ti baro a kategoria: ti salip iti Piksion iti Masakbayan (puturistiko a piksion) wenno ababa a sarita a maipapan iti/kadagiti pasamak wenno mapasamak iti masakbayan ti Pilipinas (naikkat daytoy a kategoria idi 2007).


text:
Ania ti ibaga ti Biblia maipapan iti pannakiasawa kadagiti dadduma a rasa?
Saludsod: Ania ti ibaga ti Biblia maipapan iti pannakiasawa kadagiti dadduma a rasa?
Sungbat: Binilin ti Linteg ti Daan a Tulag dagiti Israelita a saanda a makias-asawa kadagiti dadduma rasa (Deuteronomio 7:3-4). Nupay kasta, saan a gapu iti maris ti kudil wenno iti nakaidumaan ti puli ti rason para iti daytoy a bilin no di ket gapu iti relihion. Ti rason no apay nga imparit ti Dios ti pannakiasawa dagiti Judio kadagiti dadduma a rasa ket gapu ta agdaydayawda kadagiti palso a dios. Mayadayo dagiti Israelita iti Dios no makiasawada kadagiti agdaydayaw kadagiti didiosen ken kadagiti pagano. Daytoy ti eksakto a napasamak idiay Israel, segun iti Malakias 2:11.
Umarngi met laeng iti daytoy ti prinsipio ti naespirituan a kinasudi a nailatag iti Baro a Tulag, ngem awan pannakainaigna daytoy iti rasa: “Saankayo a makikadua kadagiti saan a mamati a kasla ket tay kapadayo ida, ta saan a rumbeng dayta. Kasano nga agkadua ti nalinteg ken ti nakillo? Kasano nga agtipon ti lawag ken ti sipnget?” (2 Corinto 6:14). Kas iti pannakabilin dagiti Israelita (dagiti namati iti pudno a Dios) a saanda a makiasawa kadagiti agdaydayaw kadagiti didiosen, nabilin met dagiti Kristiano (dagiti namati iti Dios) a saanda a makias-asawa kadagiti saan a namati. Saan pulos nga imbaga ti Biblia a kamali ti pannakiasawa kadagiti dadduma a rasa. Ti siasinoma a mangiparit iti pannakiasawa kadagiti dadduma a rasa ket ar-aramidenna nga awanan iti turay a nagtaud iti Biblia.
Kas iti imbaga ni Martin Luther King, Jr., maukom koma ti maysa a tao babaen iti kababalinna, saan a babaen iti maris ti kudilna. Awan lugar iti biag ti maysa a Kristiano ti panangidumduma a naibasar iti rasa (Santiago 2:1-10). Kinapudnona, iti pannirigan ti Biblia, adda laeng ti maymaysa a “rasa” —ti rasa a tao, a nagtaud amin kada Adan ken Eba. Iti panagpili ti asawaen, sukimaten koma nga umuna ti maysa a Kristiano no ti mabalinna nga asawaen ket nayanak a nabalbaliwan babaen iti pammati ken ni Jesu-Cristo (Juan 3:3-5). Ti pammati ken ni Cristo ti pagrukodan a naibasar iti Biblia iti panagpili iti asawaen, saan nga iti maris ti kudil. Ti pannakiasawa kadagiti dadduma a rasa ket saan a banag a maipapan iti umno wenno kamali no di ket iti kinasirib, panagilasin, ken panagkararag.
Adu a bambanag ti nasken a timbangen dagiti agbalbalak nga agasawa. Nupay saan a mailaksid ti maris ti kudil, saan koma a daytoy ti kangrunaan a rason iti panagasawa. Mabalin a sangoen dagiti agassawa a nagtaud iti agduma a rasa ti pannakailaksid ken pannakauy-uyaw ket sisasaganada koma a mangsango kadagita a bambanag iti wagas a naibasar iti Biblia. “Ta awan ti pakaigiddiatan dagiti Judio kadagiti Hentil. Ti Dios met laeng ti Apo ti isuamin, ket bendisionanna a sibubuslon ti amin nga umawag kenkuana” (Roma 10:12). Ti iglesia a saan a kumitkita iti maris ken/wenno iti Nakristianoan a panagassawa dagiti agduduma a rasa ket maysa a nabileg a pakakitaan iti panagpapadatayo ken ni Cristo.
Agsubli iti kasangoan a panid ti Ilocano
Ania ti ibaga ti Biblia maipapan iti pannakiasawa kadagiti dadduma a rasa?


text:
Rabindranath Tagore
Ni Rabindranath Thakura[›], naiyulog iti Ingles iti TagoreB[›] pannakabalikas (tulong·paammo) (Bengali: রবীন্দ্রনাথ ঠাকুর; 7 Mayo 1861 – 7 Agosto 1941),Y[›] parbo a nagan Gurudev,δ[›] ket maysa idi a Bengali nga eroditu a nangsukog ti literatura ken musika iti rehionna. Isu ket ti nangsurat ti Gitanjali ken ti "makaarsagid unay, nasadiwa ken napintas a berso",[2] isu ti immuna a saan nga Europeano a nangabak ti Premio Nobel iti Literatura idi 1913.[3] Iti pannakaipatarus ti daniwna idi ket napanirigan a kas espiritual ken merkurial; ti kasla makapaturog a personalidadna, umay-ayud a buok, ken naisalsalumina a panagkawwes ket nakagun-od iti kasla propeta a reputasion iti laud. Dagiti "elegante a prosa ken naenkantuan a prosa" ket agtultuloy a di naam-ammuan iti ruar ti Bengal.[4] Ni Tagore ket nangiyamammo ti baro a prosa ket dagiti porma ti berso ken ti panagusar ti lokal a pagsasao iti Bengali a literatura, isu a nangwaya daytoy manipud kadagiti tradisional a modelo a naibatay iti klasiko a Sanskrito. Isuna idi ket kaaduan a nakaimpluensia iti panangiyununa kadagiti kasayaatan a kultura ti India iti laud ken ti kasta met iti kultura ti India, ken isu ket sapasap a naipanpanunotan a nalaing a kreatibo nga artista iti moderno nga India.[5]
Isu ket maysa a Pirali Brahmin[6][7][8][9] manipud idiay Calcutta, ni Tagore ket nagsursuart ti daniw manipud idi agtawen ti walo.[10] Idi agtawen ti sangapulo ket innem, isuna ket nangipablaak kadagiti immuna a dandaniwna babaen ti parbo a nagan a Bhānusiṃha ("Leon ti Init"), a rinaraeman dagiti literario a turay a kas dagiti napauten a napukaw a klasiko.[5][11] Isu ket nagturpos kadagiti immuna nga ababa a saritana ken dagiti drama—ken ti panangirebbeng ti nakaipasngayan a naganna—babaen idi 1877. A kas maysa a humanista, unibersalista nga internationalista, ken ti agad-addang a kontra-nasionalista, linikudanna idi ti Raj ken nangitaktakder ti pannakawaya manipud ti Britania. A kas maysa nga eksponente iti Bengal a Renasimiento, isu ket nangiparang-ay ti nawatiwat a kanon a buklen dagiti pinintaan , dagiti panangiladladawan, ken dagiti ginasut a testo, ken ti dua ribo a kankanta; ti legadona ket agtultuloy idiay patakder a binagonna, ti Unibersidad ti Visva-Bharati.[12]
Ni Tagore ket nangpabaro ti Bengali nga arte babaen ti panangliklikudna kadagiti nasikkil a klasiko a porma ken ti panagliklik kadagiti liguistiko nga estruktura. Dagiti nobelana, sarsarita, kankanta, dagiti sala a drama, ken dagiti salaysay ket nangibagbaga kadagiti topiko a politikal ken personal. Gitanjali (Dagiti Maitieted a Kanta), Gora (Napintas a Rupa), ken Ghare-Baire (Ti Balay ken ti Lubong) ket dagiti kalatakan a naamammuan nga obrana, ken dagiti bersona, dagiti ababa a sarita, ken dagiti nobela ket naidaydayawan—wenno nairaraeman—para kadagiti lirisismoda, kolokialismo, naturalismo, ken saan a masna a pannagipagarup. Dagiti komposisionna ket napilpili babaen ti dua a pagilian a kas dagiti nailian a kanta: ti Jana Gana Mana ti India ken ti Amar Shonar Bangla ti Banglades.
Dagiti linaon
Nasapa a biag: 1861–1878Urnosen
Ti kaubingan kadagiti sangapulo ket tallo a nabibiag nga annak, ni Tagore ket naipasngay idi diiay mansion ti Jorasanko idiay Calcutta, India kadagiti nagannak a ni Debendranath Tagore (1817–1905) kenn ni Sarada Devi (1830–1875).e[›][13] Ti pamilia a Tagore ket naindayegan idi las-ud ti Bengal a Renasimiento a nangrugi idi panawen ni Hussein Shah (1493 – 1519). Ti kasisigud a nagan ti idi ti pamilia a Tagore ket Banerjee. Gaputa isu idi ket dagiti Brahmin,dagidi kaputotanda ket naibagbaga idi a kas ‘Thakurmashai’ wenno ‘Nasantuan nga Apo’. Idi las-ud ti Britaniko a panagturay, nagtaltalinaed daytoy a nagan ket narugrugian a nabigbig a kas Thakur ken dimtengan ti pannaka-anglisado ti nagan ti pamilia iti Tagore. Dagiti pariarka ti pamilia a Tagore ket dagiti Brahmoa nangbangon ti Adi Dharm a pammati. Ti loyalista a "Prinsipe" Dwarkanath Tagore, a nagpatpatrabaho kadagiti mangimaton ti estado a Europeano ken nangbisbisita kenni Victoria ken dagiti dadduma pay a kaarian, ket isu idi ti apongna iti bangir ti amana.[14] Ni Debendranath ket nangiyannurot kadagiti Brahmoista a pilosopia nga intaktakderan babaen ti gayyemna a ni Ram Mohan Roy, ken nagbalin a nakaipatengngaan ti isip iti Brahmo a kagimongan kalpasan ti ipupusay ni Roy.[15][16]
Dagiti dakamatUrnosen
- ^ "Ni Tagore ket Linikudanna ti Kinakabalierona iti panagprotesta iti masa a panagpapatay iti Jalianwalla Bagh". The Times of India. Mumbai: Bennett, Coleman & Co. Ltd. 2011-04-13. Naala idi 17 Pebrero 2012.
- ^ Ti Pundasion ti Nobel.
- ^ O'Connell 2008.
- ^ Sen 1997.
- ^ a b Thompson 1926, pp. 27–28.
- ^ Datta 2002, p. 2.
- ^ Kripalani 2005a, pp. 6–8.
- ^ Kripalani 2005b, pp. 2–3.
- ^ Thompson 1926, p. 12.
- ^ Tagore 1984, p. xii.
- ^ Dasgupta 1993, p. 20.
- ^ "Dagiti Panagtaldiap kadagiti kinapudno ken Bilang ti Visva-Bharti".
- ^ Dutta & Robinson 1995, p. 37.
- ^ The News Today 2011.
- ^ Roy 1977, pp. 28–30.
- ^ Tagore, Dutta & Robinson 1997, pp. 8–9.
Dagiti nagibasaranUrnosen
KangrunaanUrnosen
- Dagiti antolohia
- Rabindranath Tagore (mannurat) (1952), Dagiti Naurnong a Daniw ken dagiti Pabuya ni Rabindranath Tagore, Macmillan Publishing (naipablaak idi Enero 1952), ISBN 978-0-02-615920-3
- Rabindranath Tagore (mannurat) (1984), Dagiti Kanta ken Dandaniw manipud kenni Rabindranath Tagore, East-West Publications, ISBN 978-0-85692-055-4
- Tagore (mannurat), Rabindranath; Alam, Fakrul (editor); Chakravarty, Radha (editor) (2011), Ti Kammasapulan a Tagore, Unibersidad ti Harvard a Pagmalditan (naipablaak idi 15 Abril 2011), p. 323, ISBN 978-0-674-05790-6
- Tagore (mannurat), Rabindranath; Chakravarty, Amiya (editor) (1961), Ti Pangibasbasa a Tagore, Beacon a Pagmalditan (naipablaak idi 1 Hunio 1961), ISBN 978-0-8070-5971-5
- Tagore (mannurat), Rabindranath; Dutta, Krishna (editor); Robinson, Andrew (editor) (1997), Dagiti Napili a Surat ni Rabindranath Tagore, Unibersidad ti Cambridge a Pagmalditan (naipablaak idi 28 Hunio 1997), ISBN 978-0-521-59018-1
- Tagore (mannurat), Rabindranath; Dutta, Krishna (editor); Robinson, Andrew (editor) (1997), Rabindranath Tagore: Ti maysa nga Antolohia, Pagmalditan ni San Martin (naipablaak idi Nobiembre 1997), ISBN 978-0-312-16973-2
- Tagore (mannurat), Rabindranath; Ray, Mohit K. (editor) (2007), Dagiti Ingles s Sinursurat ni Rabindranath Tagore, 1, Atlantic Publishing (naipablaak idi 10 Hunio 2007), ISBN 978-81-269-0664-2
Adu pay a mabasbasaUrnosen
- Abu Zakaria, G. (editor) (2011), Rabindranath Tagore—Wanderer zwischen Welten, Klemm ken Oelschläger, ISBN 978-3-86281-018-5
- Chaudhuri, A. (editor) (2004), Ti Duog a Libro iti Moderno a Literatura ti India (Umuna nga nga ed.), Vintage (naipablaak idi 9 Nobiembre 2004), ISBN 978-0-375-71300-2
- Deutsch, A. (editor); Robinson, A. (editor) (1989), Ti Arte ni Rabindranath Tagore (Umuna nga nga ed.), Monthly Review Press (naipablaak idi Agosto 1989), ISBN 978-0-233-98359-2
Dagiti silpo ti ruarUrnosen
Dagiti panagusig
- Tagore, ..., Banglapedia
- ... ken ti Indiana, Ti New York a Panagrepaso kadagiti Libro
- ... Dagiti agdama nga artikulo, Parabaas
- ... Ti Nangpundar, Unibersidad ti Visva-Bharati
- Urnong ni Mary Lago, Unibersidad ti Missouri
Audiobooks
- Sadhana: ..., LibriVox
Dagiti pannakisinnarita
- ... nga adda ni Albert Einstein ken ni H. G. Wells, Eskuela ti Saririt
Dagiti testo


text:
Marso 0
Ti Marso 0 ket naipagpagarup a petsa. Daytoy a panangikeddeng ket mabalin a mausar iti sopwer a kas ti Microsoft Excel tapno maibaga ti kaudian nga aldaw ti Pebrero a kas waya ti panangipalubos a gapu ti kinapudnona ket ti kaatiddogna ket naidumduma kadagiti bisiesto a tawen.[1] Daytoy ket mabalin pay a mausar a kas termino para kadagiti gudua a kasangay ti tattao a naipasngay iti Agosto 29, 30 ken 31.
Ti "Marso 0" ket sagpaminsan pay a maus-usar babaen dagiti astronomo a kas sinonimo para iti kinaudi nga aldaw ti Pebrero.[2]
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Simon Ramo, Ronald Sugar, Strategic Business Forecasting: A Structured Approach to Shaping the Future
- ^ Astronomical Almanac for the year 2003, Washington ken Londres: U.S Government Printing Office and The Stationery Office, 2001, p. K2


text:
Taaw
Ti taaw (manipud ti Taga-ugma a Griego Ὠkeavὸς (Okeanos); ti Taaw ti Lubong ti klasiko a kinaugma[1]) ket maysa a bagi ti naapgad a danum a buklen ti dakkel a paset ti hidrospera ti planeta.[2] Iti kontesto iti Daga, daytoy ket mangitudo ti maysa wenno amin a kangrunaan a pannakbingbingay ti Taaw ti Lubong iti planeta – dagitoy ket ti, iti agpabpababa nga urnos, ket dagiti taaw ti Pasipiko, Atlantiko, Indiano, Akin-abagatn (Antartika), ken Artiko.[3][4] Ti balikas a "baybay" ket kankanayon nga agsinnublat a maus-usar iti "taaw", ngem ti nainget a panagsasao ti baybay ket ti maysa a bagi ti naapgad a danum (mabalin a ti pannakabingbingay ti Taaw ti Lubong) ti bassit wenno napno a napalikmutan babaen ti daga.[5]
Dagiti nagibasaran[urnosen | urnosen ti taudan]
- ^ "Ὠkeavός". Dihital a Biblioteka ti Perseus. Naala idi Mayo 17, 2012.
- ^ "WordNet Search — taaw". Unibersidad ti Princeton. Naala idi Pebrero 21, 2012.
- ^ "taaw, n.". Inggles a Diksionario ti Oxford. Naala idi Pebrero 5, 2012.
- ^ "taaw". Merriam-Webster. Naala idi Pebrero 6, 2012.
- ^ "WordNet Search — baybay". Unibersidad ti Princeton. Naala idi Pebrero 21, 2012.
Adu pay a mabasbasa[urnosen | urnosen ti taudan]
- Matthias Tomczak ken J. Stuart Godfrey. 2003. Rehional nga Oceanograpia: maysa a Pangyuna. (kitaen ti sitio)
- Pope, F. 2009. Manipud kadagiti awan inggana nga ubbog ti kinasipnget nga inwarasiwas dagiti anghel ken dagiti palatiput a gameng. iti The Times. Nobiembre 23. 2009 p. 16–17.
Dagiti silpo ti ruar[urnosen | urnosen ti taudan]
- Midia a mainaig iti Taaw iti Wikimedia Commons
- Dagiti inadaw a sasao a mainaig iti Taaw iti Wikiquote (iti Ingles)
- Kitaen ti Taaw iti Proyekto ti Nawaya a Direktorio (iti Ingles)
- World Oceans Day - The Ocean Project - Hunio 8
- World Oceans Day - World Ocean Network
- Taaw a Portal ti Smithsonia


text:
Saturday, October 22, 2011
AGRI-PINOY TECHNO- DEMO ON HYBRID RICE, NAIPATUNGPAL ITI BARANGAY NAMRUANGAN
Cabugao, Ilocos Sur (Oktubre 21, 2011) – Sagudayen ti Memorandum of Agreement (MOA) a napirmaan iti nagbaetan ti Department of Agriculture-Regional Field Unit 01 babaen kada OIC-Regional Executive Director Renato A. Maguigad, ti Gobierno Munisipal babaen ken ni Mayor Edgardo “Ediboy” S. Cobangbang, Jr. ken dagiti Farmer Cooperators babaen ken ni Mr. Benjamin Castillo, naigannuat ti Agri-Pinoy Cluster Techno-Demo iti Hybrid Rice iti Barangay Namruangan, Cabugao, Ilocos Sur.
Nabisita iti pagtatalonan a nakaimulaan ti Hybrid Rice (Anize Bigante, Malakas 1, TH 82) itay panagtatalon ti Wet Season 2011 (Hunio-Nobiembre 2011) iti Barangay Namruangan, Cabugao, Ilocos Sur idi Oktubre 18, 2011 babaen ti kalikagum ni Mr. Benjamin Castillo, pangulo dagiti Farmers’ Cooperator.
Aganay a 12 a Cooperators ti mangbukel iti 5 ektarias ti kalawana a naraepan ti Hybrid Rice ket maangay ti “Field Day” dagiti mannalon iti dua a nadakamat a barangays inton Oktubre 26, 2011 iti Barangay Pug-os tapno binsaenda dagiti padasda a nagpatanor ti hybrid ken no kasano a dimmur-as ti apitda, segun ken ni Mr. Obas Billy Y. Baclig, Municipal Technologist ti DA-LGU Cabugao.
Dagiti sumaganad ti Farmers’ Cooperator: Benjamin Castillo, Renato Sapla, Renato Federico, Manolito Federico, Magno Rabor, Danny Tapat, Florante Tapat, Willie Rabor, Eriberto Rabor, Jr., Bonifacio Sapla, Alejo Gorospe, Jr. ken Florentino Savellano.
Ti Cluster Techno-Demo on Hybrid Rice in Irrigated Ecosystem ket panggepna nga ipakita kadagiti mannalon iti abilidad ti kabaruanan a klase ti pagay tapno mapaadu ti maapit ni mannalon. Daytoy a proyekto ket sinuportaran pay ti Gobierno Probinsial babaen ti Provincial Agriculture Office ken iti Gobierno Munisipal nga idauluan ni Mayor Edgardo “Ediboy” S. Cobangbang, Jr.
Regular a minonitor da Supervising Technologists Obas Billy Y. Baclig, Edgar B. Balangatan, ken Mr. Nereo Daproza, Municipal Rice Program Coordinator. # (Insurat ken rinetrato ni JOED SABIO SAJONIA)
Posted by Bayan ng Cabugao, Ilocos Sur at 2:29 PM
Subscribe to: Post Comments (Atom)


text:
Porac, Pampanga
Ti Porac ket maysa a primera klase nga ili iti probinsia ti Pampanga iti Filipinas.
Dagiti baranggay[urnosen | urnosen ti taudan]
Ti ili ti Porac ket nabingbingay a politikal iti 29 a barbaranggay.[2]
- Babo Pangulo
- Babo Sacan
- Balubad
- Calzadang Bayu
- Camias
- Cangatba
- Diaz
- Dolores (Hacienda Dolores)
- Jalung
- Mancatian
- Manibaug Libutad
- Manibaug Paralaya
- Manibaug Pasig
- Manauli
- Mitla Proper
- Palat
- Pias
- Pio
- Planas
- Poblacion
- Pulong Santol
- Salu
- San Jose Mitla
- Santa Cruz
- Sepung Bulaun
- Sinura
- Villa Maria (Aetas)
- Inararo (Aetas)
- Sapang Uwak (Aetas)
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Pampanga". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 11 Agosto 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Pampanga". Datos ti Populasion ti Ili. Dibision ti Panagsukisok ti LWUA. Naala idi 11 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Santa Ana, Cagayan
Ti Santa Ana ket maysa a maika-2 a klase nga ili iti probinsia ti Cagayan iti Filipinas.
Dagiti baranggay[urnosen | urnosen ti taudan]
Ti ili ti Santa Ana ket nabingbingay a politikal iti 16 a barbaranggay.[2]
- Casagan
- Casambalangan (Port Irene)
- Centro (Poblacion)
- Diora-Zinungan
- Dungeg
- Kapanikian
- Marede
- Palawig
- Batu-Parada
- Patunungan
- Rapuli (Punti)
- San Vicente (Fort)
- Santa Clara
- Santa Cruz
- Visitacion (Poblacion)
- Tangatan
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cagayan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 11 Hulio 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Cagayan". Datos ti Populasion ti Ili. Dibision ti Panagsukisok ti LWUA. Naala idi 11 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Kalpasan n iti ababa a kararag nga indauluan ni Municipal Fishery Coordinator Mrs. Milagros R. Paz, impaay ni Mayor Ediboy ti pammasangbay a panagsaritana kadagiti sangaili. Kimmablaaw ken pinagyamananna ti pannakapili ti Cabugao a nakaangayan daytoy a Dialog a simmangbayan ti kangatuan nga opisial ti BFAR ken Opisiales ti LGU’s nga adda masakupanna a kabaybayan ditoy Probinsia ti Ilocos Sur.
Bininsa pay ti Alkalde Munisipal dagiti nagbuliganen a nagapuanan ti BFAR ken ti administrasionna a proyekto ken programa kadagiti coastal barangays ti Cabugao. Mamati nga umay idanon ti BFAR dagiti mainayon a programa ket maragsakan ta nagkakammayet dagiti kabangibangna nga ili a makikaysa met a mangprobitsar kadagiti serbisio, programa ken proyekto nga ipaay daytoy a sanga ti Ahensia ti DA a maseknan ken makatulong iti Sektor-Panagkalap.
Pammadayaw ken pammigbig ti imbatad ni BFAR Regional Director Nestor Domenden ti napintas a pannakibinnulig ti LGU Cabugao nga idauluan ni Mayor Ediboy iti amin a programada a mangpasayaat ti kabaybayan ken dagiti mangngalap iti masakupanda.
Maysa a kapatgan nga imbagana ti plano ti BFAR a pannakaituding ti dulon ti kada coastal municipality a fishing ground ken iti: “No fishing zone” a pakapatanoran dagiti reserba nga ikan tapno sustenable ti pagbiagan dagiti mangngalap.
Pinatalgedan ni BFAR Director Atty. Asis G. Perez ti namnama ti amin a naki-dialogo a nagdoble (50% increase) ti budget ti BFAR para iti Tawen 2013 ket umayda idanon ti napintas a damag ken programa-da tapno eksakto a maammuanda dagiti umisu a kaasapulan dagiti mangngalap a serbisyuan ti Opisinada. Dinakamat ni Director Perez a mamin-7 ti potensial ti baybay ngem iti daga a mabalin a pakaalaan ti kinabaknang wenno pagbiagan ti sapasap a mangngalap ken kasapulan met a sangsangkamaysatayo a mangprotektar ti pagsaysayaatan ti kabaybayan.
Karaman kadagiti nadakamat ti Direktor nga ipaay ti programa ti BFAR ket ti ramit-pagkalap, makinaria ti pagkalap, patrol boat ti kada Munisipio, seaweeds farm, tumulong iti LGU a mangsanay ken mang-empleo ti Technical man nga agasikaso laeng iti kabaybayan. Innayon ti Direktor a sumangladto ti Barko ti BFAR ket manayonanto ti panagpapatang/panagtutulag kadagiti coastal representatives tapno maplansa a naann-anay dagiti plano ken proyekto a mayataday a maipatungpalda.
Naangay ti Open Forum. Nagsarita ni Mr. Wilfredo Savella, mangngalap ken Brgy. Secretary ti Brgy. Salomague. Dinakamatna ti pateg ti Payao nga epektibo a pagkalap ti dadakkel ken naklase nga ikan ken inlawlawagna ti panggepna nga agkalikagum iti tulong ti BFAR iti grupoda a mangngalap babaen ti resolusion nga idatagda.
Impeksa met dagiti pannakabagi ti dadduma a Coastal Municipalities kas iti Sinait, San Juan, Caoayan, Sta. Cruz, San Esteban ken Sto. Domingo dagiti kaririknada ken planoda para iti grupoda.
Naragsakan pay ni Mayor Ediboy a nangipadamag ti plano ken oportunidad a panagipuonan babaen ti “Balik-Cabugao, Mag-Invest” kadagiti balikbayans iti papanna iti ballasiw-taaw itay kallabes. Innayonna ti pannakapadur-as pay ti 10 Hectares Mariculture Zone iti paset ti kabaybayan ti Cabugao a pakaipakatan koma ti Techno-Demo ti Fish Cages nga iwardas ti BFAR ken mabalin a tuladen ti amin a kabangibang a coastal areas. Mangnamnama ti Ama ti Ili a makatulong ti BFAR kadaytoy a panggep ket mairubuat ti dakkel a panagtitipon ti sektor-panagkalap inton Disiembre 13, 2012 idiay Barangay Dardarat, Cabugao, Ilocos Sur a pakatamingan dagiti pakaseknan ti Fishery Sector.
Impeksa met ti pannakabagi ti LGU-Sinait ti panangdayawna kadagiti inisiatiba nga ar-aramiden dagiti mangngalap ken suporta ti LGU ken BFAR kadagiti coastal barangay ti Cabugao partikular ti Mangrove Plantation ti Barangay Dardarat a kayatda met a tuladen.
Timmulong a nagsungbat kadagiti saludsod a nakapnekan met dagiti maseknan da Mr. Belmor Bugaoan, Regional Fisheries Officer, BFAR Regional Office No. 1 kasta met ken ni Mr. Rogelio Ragonjan, Provincial Fisheries Coordinato-Ilocos Sur.
Kalpasan ti dialog, naaramid ti ceremonial award ti Tilapia Fingerlings para iti communal waters babaen ti panangpatalged ni BFAR Director Atty. Asis G. Perez a binayabay da BFAR Regional Director Nestor D. Domenden, Mayor Ediboy ken Opisiales ti LGU’s ken Fisheries iti arubayan ti SB-ABC Hall.
Naitaripnong met ni Bokal Atty. Robert Tudayan iti 2nd District, Ilocos Sur a nangbayay kadagiti nagatendar a pannakabagi ti Coastal Municipalities iti dayta a deppaarna ti Probinsia. # (Web In-Action)


text:
March 22, 2015
Babai, Sikan!
BABAI, SIKAN! Tunggal bulan ti Marso, saan a palabsen dagiti rinibu a babbai iti Ilocos Norte ti makipagrambak iti International Women's Day a kas pammigbig ken panangipakita iti naisangsangayan a bileg dagiti babbai iti gimong. Ngem iti laksid daytoy, adu pay laeng a babbai ti maab-abuso ken dida ammo ti mangilaban iti karbenganda a kas babai. Ket tunggal madanonan ti Marso iti nasao a probinsia, aguummong amin dagitoy ket sangsangkamaysada a mangipaduyakduyak iti sangalubongan iti kinapategda iti gimong babaen ti pannakaangay ti Kinni-kinni Parade (maikapat a tawen itan). Naangay daytoy idiMarso 11 babaen ti liderato ni Gob. Imee Marcos ken dagiti dadduma pay a gunglo dagiti babbai iti probinsia. (Leilanie G. Adriano)
(Naipablaak iti Bannawag, Marso 30, 2015 a bilang.)
Subscribe to: Post Comments (Atom)


text:
babas (1) 1. png png banag wenno aramid a masapul a karguen wenno baklayen ti ibungana 2. png aramid a nagkurangan ngem masapul a sangnguen wenno sungbatan 3. png maysa a nakain-inaka wenno peligroso nga aramid ti maysa a tao 4. prt agbabas 5. png kababasan, pakababasan 6. sin babak, basol, biddut, kibaltang, kurang, errado, pilaw, tukki 7. spp sin (Ing), mistake (Ing), error (Ing), kasalanan (Tag) 8. kej ‘Ti babas ket saan a rumbeng nga iyallatiw iti sabali. Ti natured a tao ket masapul a sangnguenna ti bukodna a nagbabasan.’ wenno ‘Amintayo ket nagbabas. Saan a daytoy ti rukod ti kinataotayo no di ket ti kinatakneng a maullotayo kalpasan ti itatakdertayo iti nagbabasantayo.’
babas (2) 1. png situasion a di pannakatira ti kayat a puntiriaen 2. png kasasaad a nagkamtud iti maysa a banag 3. png pasamak a di naisangkat ti gandat wenno dardarepdepen (a banag) 4. sin tawas 5. spp failure (Ing) 6. prt agbabas, bumabas 7. pld nagbabas 8. kej ‘Nagbabasak bassit iti panagbasak ta imbes a nairingpasko ti filosopia, panagiwarnak ti intuloyko nga inadal.’
babas (3) 1. png maysa a defekto 2. png maysa a pagkurangan 3. sin pakapilawan 4. spp defect (Ing), kapintasan (Tag) 5. kej ‘Awan tao nga awan babasna. Ti importante ket no kasano a sangnguem ti pagkurangam weno defektom.’
Sors: A Solver Agcaoili, Monolinggual a Diksionario ken Tesoro nga Ilokano.


text:
Papa Felix IV
Ni Santo Papa Felix IV ket isu ti papa manipud idi 526 aginggana idi 530.
Isu ket nanipud idiay Samnium, ti anak a lalaki ni Castorius. Kalpasan ti ipupusay ni Papa Juan I manipud iti Ostrogodo nga Ari a ani Teodoriko ti Natan-ok, dagiti agbutbutos ti papa ket nagsukoda kadagiti demanda ti ari ken pilida ni Kardinal Felix a kas ti papathe Papa. Ti panagbarabor ni Feix iti ari ket gapuananna ti panagiduron para kadagiti ad-adu a pagsaysayaatan para iti Simbaan.
Isu ket nabutosan kalapsan ti dua a bulan kalpasan ti ipupusay ni Juan I.
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig kenni Papa Felix IV iti Wikimedia Commons


text:
Bansud, Oriental Mindoro
Ti Bansud ket maysa a maika-2 a klase nga ili iti probinsia ti Oriental Mindoro iti Filipinas.
Dagiti baranggay[urnosen | urnosen ti taudan]
Ti Bansud ket nabingbingay kadagiti 13 a barbaranggay.[2]
- Alcadesma
- Bato
- Conrazon
- Malo
- Manihala
- Pag-asa
- Poblacion
- Proper Bansud
- Rosacara
- Salcedo
- Sumagui
- Proper Tiguisan
- Villa Pag-Asa
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Oriental Mindoro". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 24 Septiembre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Oriental Mindoro". Datos ti Populasion ti Ili. Dibision ti Panagsukisok ti LWUA. Naala idi 24 Septiembre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Nakitaripnong ni Mayor Edgardo “Ediboy” S. Cobangbang, Jr, a kaduana ni Vice Mayor Danny Q. Gazmen iti nasao a re-organizational meeting. Kimmablaaw ken binigbig ti Alkalde Munisipal nga agbalin daytoy baro nga asosasion a Core Group ti agpatpatanor ti nateng a mangipatungpal iti programa ti Munisipio pakaseknan iti merkado ti nateng.
Ingunamgunam ti Alkalde kadagiti nagatendar nga aywananda ti asosasionda ket ipaneknekda a mapadakkelda. Dinakamat ni Mayor Ediboy a tuladenda ti naballigi a nagbalinan ti nabuangay a Cabugao- Dayo a naikkan ti puonan a napadakkelda ken kasta met ti pannakapapigsa dagiti asosasion a naikkan met iti pagpuonanda. Babaen ti nasayaat a panangmaneharda, naisublida iti Munisipio dagitoy a gatad a nabulodda. Ninayonan ti Munisipio ti nasublat manen dagitoy a 13 nga immuna nga asosasion ken maikkan met ti “soft loan” dagiti dadduma. Innayonna a batangda met ita ti tumulong ket awan ti rason a dida ipaay ti kaikarian dagitoy a pannakatarabay basta maipaneknekda a maaywanan ken mapadakkelda ti asosasion ken agserbi iti sapasap.
Pammasingked itoy, imbatad ni Mayor Ediboy ti pannakayalokar ti P500,000 kadagiti vegetable growers a pangrugianda a puonan ken maikkanda ti kabukbukodanda a pagyanan iti lote ti Munisipio a kadarapat ti Dayo-Cabugao, Brgy. Baclig, Cabugao, Ilocos Sur.
Impeksa pay ti Alkalde Munisipal iti panagtalekna iti liderato ti asosasion a mangted ti kaipapanan kadagiti programa ken proyekto nga ituyang ti Gobierno Munisipal kadaytoy a sektor ti Agrikultura.
Nakikaysada iti Alkalde Munisipal ken kadagiti nabukel a panggep ken plano ti asosasion da SB Member Benedicto M. Savellano, Chairman, Committee on Agriculture ti Sangguniang Bayan a nangipasingked a kaduana ni Vice Mayor Danny Q. Gazmen ti panangilungalongda iti Konseho Munisipal kadagiti addang nga agtultuloy a mangpasayaat pay ti kasasaad dagiti mannalon ti ili a Cabugao.
Dagiti napili nga Opisiales ti Baggak Cabugao Vegetable Producers Association ket isuda: President-Armando Azcueta; Vice President-Orencio Sadioa; Secretary-Wilson Discion; Assistant Secretary-Elmer Bromeo; Treasurer-Eddie Sevilleja; Assistant Treasurer-Virgilio Castro; Auditor-Rogelio Barlolong; Business Manager-James Sera; Assistant Business Managers- Peping Sabugo, Nestor Sumagit ken Marcos Tacuboy. # (Web In-Action)


text:
Nagpaay a Tour-guide ni Mr. Edgar S. Balangatan, AT ken Municipal Techno Demo-Farm Coordinator kadagiti nagpasiar a mannalon. Kabayatan ti panagbisita, natakuatan a nabilbileg latta ti takder ti hybrid no ikompara iti kaabayna nga inbred. Tunggal demo-farm a turongenda, inaramid ni Balangatan ti nagyesplikar, nagikomperar iti abilidad ti tunggal klase ti hybrid a naimula a nakanayonan ti padas ken regta dagiti mannalon.
Kalpasan ti Field visit, nagturong ti grupo iti Learning Field-da iti Barangay Pug-os para iti Crop Cut ken Data Gathering a mausar iti presentation ti Learning Area.
Indauluan da Mr. Elmer G. Bromeo dagiti mannalon ti Brgy. Pug-os, Kagawad Roberto Sablay ti Brgy. Nagsantaan ken Mr. Garcia ti Brgy. Maradodon.
Ti FFS ket programa ti ATI-DA RFU 1 a kakammayetna ti LGU Cabugao nga idauluan ni Mayor Edgardo “Ediboy” S. Cobangbang, Jr. tapno maipamaysa a maadal iti teoria ken aktual ti panagpatanor ti hybrid a pagay (panagbunubon agingga ti panagapit) a pakairamanan ti naingayyeman a pananglapped ti sakit/peste no adda man. Imbatad ni OIC Nereo S. Daproza ti DA-LGU, a daytoy nga FFS Program ket pagbalinenna ti nagadal a mannalon a kas iti kabaelan ti maysa nga Agricultural Technologist nga agiwanwan ti padana a mannalon ken agbalin nga eco-friendly ken Top Yielder ti imulada a pagay a tuladen ken pagulidanan ti sapasap. # (Web In-Action)


text:
SIUDAD TI SAN FERNANDO, La Union, Mayo 6 (PIA) — Nakaawat iti tulong pinansyal dagiti benepisiaryo ti Pantawid Pamilyang Pilipino Program (4Ps) manipud ti Department of Social Welfare and Development (DSWD).
Agarup P160.6 milyones ti total a naited kadagiti 77,713 a pamilya manipud ti nadumaduma a probinsiya ditoy rehiyon.
Daytoy nga programa iti 4Ps ket gandatna a makatulong babaen ti pinansiyal nga aspeto, nangnangruna kadagiti marigrigat a Pilipino ken makatulong met tapno mapasayaat ti salun-at da, nutrisyon ken edukasyon a kas maysa nga estratehiya tapno magun-od ti pagilian iti Millennium Development Goals agingga 2016.
Nakaawat ti Pangasinan iti kadakkelan a pondo gapuna ta isuda iti addaan kaadduan a benepisiaryo. Agarup a P103 milyones ti naawat da para maiwaras kadagiti 49,291 a benepisario manipud iti duapulo nga ili.
Adda met ti 8,702 a benepisiaryo para ti ILocos Sur. Nakaawatda ti nasurok a P17.6 a milyones o manipud ti sangapulo ket dua nga ili iti nasao a probinsiya.
Iti probinsiya ti Ilocos Norte, adda ti 11,089 a benepisiaryo a nakaawat ti P22.6 a milyones manipud ti sangapulo ket uppat nga ili. (JCR/EMR-PIA1 La Union)


text:
Anya dagiti versikulo iti Biblia maipapan iti pamuspusan iti pannakaisalakan nga kinuna iti libro iti Taga-Roma?
Saludsod: Anya dagiti versikulo iti Biblia maipapan iti pamuspusan iti pannakaisalakan nga kinuna iti libro iti Taga-Roma?
Sungbat: Dagiti sumagmamano a versikulo nga naggaapu iti libro iti Taga-Roma ket maysa a pamuspusan iti panangibingay iti Naimbag a Damag maipapan iti pannakaisalakan. Daytoy ket kadawyan ngem nabileg a pamuspusan iti pannangipatarus kadagiti sumaganad nga saludsod: 1. Apay nga agkasapulantayo iti pannakaisalakan? 2. Kasano nga inted ni Apo Jesus kadatayo ti pannakaisalakan? 3. Kasano nga magun-udtayo ti pannakaisalakan? 4. Anya dagiti maited ti pannakaisalakan iti biagtayo?
1. Apay nga agkasapulantayo iti pannakaisalakan? Kuna iti Taga-Roma 3:23, “Nagbasol amin a tattao ket agkurangda iti kinadayag ti Dios.” Datayo amin ket nagbasol. Nakaaramidtayo kadagiti banag nga saan a maka-ayayo iti Dios. Awan ti siasinoman a makaibaga nga saan a nagbasol. Nakasurat iti Taga-Roma 3:10-18 dagiti ladawan dagiti basol nga makita kadagiti biagtayo. Kuna iti Taga-Roma 6:23, “Ta patay ti supapak ti basol.” Ti dusa a bunga wenno naited ti basol ket ipapatay. Saan laeng a daytoy ket ipapatay iti bagi, No diket agnanayon nga ipapatay iti kararua idiay impiyerno!
2. Kasano nga inted ni Apo Jesus kadatayo ti pannakaisalakan? Kuna met iti maikadua a paset iti Taga-Roma 6:23, “Ngem biag nga agnanayon ti isagut ti Dios gapu iti pannakikaykaysatayo ken ni Cristo Jesus nga Apotayo.” Kinuna iti Taga-Roma 5:8, “Ngem impakita ti Dios ti ayatna kadatayo: Idi managbasoltayo pay laeng, natay ni Cristo gapu kadatayo.” Natay ni Jesu-Cristo para kadatayo! Ti ipapatay ni Jesus ti nagbalin a pangbayad para kadagiti basbasoltayo. Ken ti panagungar ni Jesus ket pammaneknek nga inawat iti Dios ti pannakatay ni Jesus kas bayad kadagiti basoltayo.
3. Kasano a magun-udtayo ti pannakaisalakan? Kuna iti Taga-Roma 10:9, “Ta no babaen iti panagsao, ipaduyakyakmo ni Jesus nga isu ti Apo, ket patiem iti pusom a pinagungar ti Dios, maisalakankanto.” Gapu iti ipapatay ni Jesus para kadatayo, Rumbeng nga Isu ket patien ken bigbigen a kas Apo. Mamatitayo nga ti pannakatayna ket pangbayad kadagiti basbasoltayo. Kunkunaen pay iti Taga-Roma 10:13, “Maisalakan ti siasinoman nga agpatulong iti Apo.” Natay ni Jesus tapno bayadanna ti dusa para kadagiti basoltayo ken isalakannatayo iti agnanayon nga ipapatay idiay impiyerno. Gapuna nga ti pannakaisalakan ken pammakawan kadagiti basbasol ket mabalin a magun-ud ti siasinoman nga agtalek ken ni Jesus a kas Apo ken mangisalakan.
4. Anya dagiti maited ti pannakaisalakan iti biagtayo? Kuna iti Taga-Roma 5:1, “Itan ta napalintegtayo babaen iti pammati, naikappiatayon iti Dios gapu ken ni Apotayo a Jesu-Cristo.” Babaen kenni Jesu-Cristo, mabalin a maisubli ti relasyontayo iti Dios. Kunamet iti Taga-Roma 8:1, “Saan a masentensiaan a madusa dagiti agbibiag ken ni Cristo Jesus.” Gapu iti ipapatay ni Jesus para kadatayo, saan tayon a madusa gapu kadagiti basoltayo. Ken ti maudi, adda kari ti Dios para kadatayo ti Taga-Roma 8:38-39, “Awan duaduak nga awan ti makaisina kadatayo iti ayatna: ti patay man wenno ti biag, dagiti angheles man wenno dagiti sabali a nailangitan nga agturay wenno pannakabalin, ti agdama man wenno ti masakbayan, ti kangatoan a law-ang man wenno ti kaunggan ti daga. Awan a pulos iti sangaparsuaan ti makaisina kadatayo iti ayat ti Dios a kukuatayo gapu ken ni Cristo Jesus nga Apotayo.”
Mamatika kadi ti pamuspusan nga mapan iti pannakaisalakan kuna iti Libro ti Taga-Roma? No wen, , adtoy ti maysa a kadawyan a kararag a mabalinmo nga ibaga iti Dios nga agtaud dita pusom. Lagipem laeng nga daytoy a kararag ket saan a mangisalakan kenka. Daytoy ket maysa laeng a pannangipaduyakyak ti panagtalekmo ken ni Jesu-Cristo para iti pannakaisalakan mo. Ti Dios laeng ti makaisalakan kenka babaen iti Santo nga Espiritu. Ibagam kenkuana nga agtaud dita pusom, “O Dios, aminek a nagbasolak maibusor kenka ket rebbeng laeng a siak ket madusa. Ngem innala ni Jesus ti basol ko ken sinagabana ti dusa nga siak ti rumbeng nga umawat. Agbabbabawi ken paglikudakon dagiti basbasolko ken agtalekak kenni Jesus maipapan iti pannakaisalakanko. Agyamanak iti nakaskasdaaw nga paraburmo ken pammakawan. Agyamanak met iti biag nga agnanayon. Amen!
Gapu kadagiiti nabasam ditoy, Sika kadi ket agbabbabawin kadagiti basolmo ken nangaramidka iti keddeng nga ikabil ti pammati ken panagtalekmo kenni Cristo? No wen, i-klik mo ti "Inawat ko ni Cristo ita" iti kahon iti baba.
Nagdesisyon ka kadi para ken Cristo gapu iti nabasam ditoy? No kasta, maidawat a pindutem iti baba ti "Inawat ko ni Cristo ita nga aldaw".
Agsubli iti kasangoan a panid ti Ilocano
Anya dagiti versikulo iti Biblia maipapan iti pamuspusan iti pannakaisalakan nga kinuna iti libro iti Taga-Roma?


text:
1984
Ti 1984 ket maysa a bisiesto a tawen a nangrugi iti aldaw ti Lunes iti kalendario a Gregoriano.
Paspasamak[urnosen | urnosen ti taudan]
Naipasngay[urnosen | urnosen ti taudan]
- Agosto 7 – Yun Hyon-seok, Koreano a mannaniw, mannurat ken aktibista (pimmusay 2003)
- Agosto 12 – Marian Rivera, artista iti GMA Network, Siudad ti Quezon
- Septiembre 27 – Avril Lavigne, kumakanta manipud idiay Kanada
- Oktubre 25 – Kathy Perry, kumakanta manipud idiay Santa Barbara, California
- Nobiembre 22 – Scarlett Johansson, aktres, kumakanta
Pimmusay[urnosen | urnosen ti taudan]
- Pebrero 21 – Mikhail Sholokhov, Sobiet/Ruso a nobelista (naipasngay 1905)
- Agosto 5 – Richard Burton, Gales nga aktor (Cleopatra) (naipasngay 1925)
- Septiembre 14 – Janet Gaynor, Amerikana nga aktres (naipasngay 1906)
- Oktubre 20 – Paul Dirac, Ingles a pisiko (naipasngay 1902)


text:
Urano
Ti Urano ket isu ti maikapito a planeta manipud ti Init. Isu daytoy ti addaan ti maikatlo a rayos ti planeta ken ti maikapat a kadakkelan a masa ti planeta iti Sistema a Solar. Nainaganan daytoy manipud ti diosen ti Griego iti langit a ni Urano (Taga-ugma a Griego: Oὐpavός), ti amam ni Kronus (Saturno) ken apo ni Zeus (Hupiter). Nupay daytoy ket makita iti mata a kas dagiti klasiko a planeta, daytoy ket saan a naibigbigan a kas maysa a planeta dagiti taga-ugama nga agpalpaliiw gapu ta nalidem ken nabuntog a panagliklikmut na.[11] Ni Apo William Herschel ket nagirangaran ti pannakadiskobre na idi Marso 13, 1781, a panakapada ket ti naam-ammuan a pagbeddengan iti Sistema a Solar para iti pinakauna iti moderno a pakasaritaan. Ti Urano ket isu pay ti immuna a planeta a naduktalan babaen ti teleskopio.
Ti Urano ket kapadpadana ti panakabuklan ti Neptuno, ken dagitoy ket aggiddiatda ti kimiko a pakabuklan ngem dagiti daddadakkel a higante nga alingasaw, a Hupiter ken Saturno. Dagiti astronomo ket sagpaminsanda nga inkabkabil iti sabali a kategoria a tinawtawagan a kas dagiti "higante a yelo". Ti tangatang ti Urano, bayat a kapadpada iti kangrunaan a pakabuklan ti hidroheno ken helio ti Hupiter ken Saturno , ket aglaon kadagiti adadu a "yelo" a kas ti danum, amoniako ken meano, ken mairaman dagit tugot dagiti hidrokarbon.[7] Daytoy ti kalamiisan a planetario a tangatang iti Sistema a Solar, nga adda ti kababaan a temperatura ti 49 K (−224 °C). Adda daytoy ti narikut a, nagtutuon nga ule a patakder, a naipanunotan a ti danum ti pakabuklan dagiti nababbaba nga ulep, ken ti metano ti naipanunotan a mangbukel ti ngato a tuon dagiti ulep.[7] Iti panagiddiat, ti uneg ti Urano ket kangrunaan a buklen dagiti yelo ken bato.[12]
Kasla dagiti sabali a higante a planeta, ti Urano ket adda ti maysa a singsing a sistema, ti maysa a magnetoesperio, ken dagiti nadumaduma a bulan. Ti Urano a sistema ket adda ti naisangsangayan a panakaaramid kadagiti planeta gapu ta ti aksis a panagtayyek ket nagbatuag a nakairig, a gangani iti dalumpinas ti panagtayyekna ti Init. Isu ngarud a dagiti amianan ken abagatan nga ungtona ket naisanglad diay pakakitaan ti ekuador kadagiti kaaduan a planeta.[13] Idi 1986, dagiti ladawan manipud ti Voyager 2 ket nangipakita ti Urano a kas awan ti langana a planeta iti makitkita a lawag nga awan dagiti banda ti ulep wenno dagiti bagio a nakaitaripnongan dagiti sabali a higante.[13] Dagiti naindagaan nga agpalpaliiw ket nakakitada kadagiti senial ti tiempo a panagbalbaliw ken umadadu nga aktibidad ti tiempo kadagiti napalabas a tawen iti panagasideg ti Urano ti bukodna nga ekuinosio. Ti kapardas ti angin idiay Urano ket makaabot ti 250 a metro tunggal maysa a segundo (900 km/h, 560 mph).[14]
Dagiti linaon
Pakasaritaan[urnosen | urnosen ti taudan]
Pannakaduktal[urnosen | urnosen ti taudan]
Ti Urano ket kaaduan a napalpaliiw idin sakbay a naduktalan a kas maysa a planeta, ngem sapasap daytoy napagkamalian a kas maysa a bituen. Ti kasapaan a nairehistro a panakakita ket idi 1690 idi ni John Flamsteed napaliiwna ti planeta ti innem a beses, a nangikatologo daytoy a kas ti 34 Tauri. Ti Pranses nga astronomo a ni Pierre Lemonnier ket napaliiwna ti Urano iti sangapulo ket dua a beses idi nagbaetan ti 1750 ken 1769,[15] a mairaman kadagiti nagsasaruno a rabii.
Ni William Herschel ket pinaliiwna ti planeta idi Marso 13, 1781 bayat nga isu ket adda idiay hardin ti balayna idiay 19 New King Street idiay ili ti Bath, Somerset, Inglatera (a tattan ket ti Herschel a Museo iti Astronomia),[16] ngem immuna nga inreportana daytoy (on Abril 26, 1781) a kas maysa a "bandus".[17] Ni Herschel ket "nagaramid kadagiti serie ti panagpalpaliiw iti paralahe dagiti saan nga agkukuti a bituen",[18] a nagus-usar ti bukodna a naidaremdem a teleskopio.
Isu ket nangirehistro ti wanakanna "Idiay pagkapat nga asideg ti Z Tauri ... a ti [a] Nebulusa a bituen wennobandus ngata".[19] Idi Marso 17, nga isu ket nagisurat ti, "Nagbirukak para iti Bandus wenno Nebulusa ket nabirukak a daytoy ket maysa a Bandus, gaputa daytoy ket nagbalbaliw ti lugarna".[20] Idi inpresentana ti dinuktalanna idiay Naarian a Kagimongan, isu ket nagtultuloy a nangikeddeng nga isu ket nakabiruk ti maysa a bandus bayat a pudno a nangipadpada daytoy ti maysa a planeta:[21]
Ti kapigsa a naikabilko idi immuna a nakitak ti bandus ket 227. Manipud ti panakasanay ammok a ti diametro dagiti saan nga agkutkuti a bituen ket saan a proprsional a naipadakkel kadagiti nangatngato a kapigsa, as planets are; isu ngarud nga ikabilkon ti kapigsa iti 460 ken 932, ken nabirukak a ti diametro ti bandus ket dimmakkel a maipada ti kadakkel ti kapigsa, a kastoy koma, iti panagipagpagarup iti daytoy ket saan nga agkutkuti a bituen, bayat a ti diametro dagiti bituen a nangipadaak ket saan a dimaakkel ti kapadana a pannakaibagi. Ti maipatinayon, ti bandus ket adadu a naipadpadakkel iti las-ud a mabalin a maipalubusan ti lawag, a nagparang daytoy a nanakudrep ken saan a nalawag kadagitoy a nalatak a kapigsa, bayat a dagitibituen nakapreserbada kadati karanigda ken panakailaslasin manipud kadagiti rinibu a panagpalpaliiwko nga ammok a mataginayonda. Ti sumatuno ket mangipakita dagiti inpagpagaruko ket nasayaat a naipatakderan, daytoy ket mangpaneknek ti Bandus a pinalpaliiwan tayo.
Ni Herschel pinakaammoanna ti Naarian nga Astronomo, a ni Nevil Maskelyne, tinainduktalanna ken nakaawat ti nakaalalilaw a sungbat manipud kaniana idi Abril 23: "Diak ti panagtawagko daytoy. Daytoy ket kasla maysa a sapasap a planeta nga aggungunay ti maysa a pagtayyekan nga a gangani a sirkulo a kalas ti init ket maysa a Bandus nga aggungunay ti eksentriko nga elipsis. Saanak pay a nakakita ti maysa a koma wenno ipusna".[22]
Bayat a ni Herschel ket nagtultuloy a naganannad a nagpalpalawag tibaro a banagna a kas maysa a bandus, dagiti sabali nga astronomo ket nangrugrugidan a nagipagpagarup a daytoy ket saan a bandus. T Ruso nga astronomo a ni Anders Johan Lexell ket isu idi ti immuna a nagkarkulo ti panagtayyek ti baro a banag[23] ken ti gangani a sirkulo a panagtayyekna ket nagiturong kaniana a nangipatingga a daytoy ket maysa a planeta ken saan a bandus. Ti Berlin nga astronomo a ni Johann Elert Bode ket nagipalawag ti dinuktalan ni Herschel a kas ti "maysa nga aggungunay a bituen a mabalin a maipanunotan a kellaat a di am-ammo a kasla planeta a banag nga agpalpalikmut ti las-ud iti Saturno".[24] Ni Bode ket nangipatingga a ti gangani a sirkulo a panagtayyekna ket maysa a planeta ken saan a bandus.[25]
Daytoy a banag sapasapen a nawawat a kas maysa a planeta. Babaen idi 1783, ni Herschel ket bukod a nangawat ti daytoy a kinapudno kenni Joseph Banks ti presidente ti Naarian a Kagimongan: "Baabaen dagiti panagpalpaliiw dagiti nalatak nga astronomo idiay Europa maipakita a ti baro a bituen, nga addaak ti dayaw a nangitudo kaniada idi Marso 1781, ket maysa a Primario a Planeta ti bukodtayo a Sistema a Solar."[26] Iti pammadayaw kadagiti nagun-odna, ni Ari George III ket nangited kenni Herschel ti tinawen a tangdan a £200 iti kondison nga isu ket ket umalis idiay Windsor tapno ti Naarian a Pamilia ket maikkanda ti gundaway a mangusar ti teleskopiona.[27]
Panaginagan[urnosen | urnosen ti taudan]
Ni Maskelyne ket nagsalusod kenni Herschel a "mangited ti astronomiko a lubong ti parabor nga ikkan ti nagan ti planetam, nga isu daytoy ket kabukbukodam, ken dakami ket makapabaklanyan iti annong para iti panakaduktal daytoy."[28] Iti panagisungbat ti kiddaw ni Maskelyne, ni Herschel ket nangikeddeng a mangnagan ti banag ti Georgium Sidus (Bituen ni Georger), wenno ti "Georgiano a Planeta" a pammadayaw ti baro a patronna,a ni Ari George III.[29] Isu ket nangipalpalawag ti daytoy a keddeng iti maysa asurat para kenni Joseph Banks:[26]
Iti napasaw a paset dagiti panawen ti duog a panawen ti naibatay dagiti naibatay ti linteg a panaginagnagan ti Merkurio, Benus, Marte, Hupiter ken Saturno ket naited idi kadagiti Planeta, a kas dagiti nagnagan dagiti nangruna a bannuarda ken dagiti diosen. Iti agdamaga a ad-adu a pilosopiko a panawen daytoy ket narigrigat a mapalubosan ti isu met laeng apamay-an ken tawagan dagitoy a kas ti Juno, Pallas, Apollo wenno Minerva, para iti nagan ti baro a nainlangitan a bagbagi tayo. Ti umuna a pamanunotan ti ania man a naisangsangayna a pasamak, wenno namarangmang a mapagteng, ket kasla ti kronolohiana: no ti ania man a masakbayan a daytoy ket masaludsod, kaano idi a nabirukan daytoy naudi a naduktalan a Planeta? Daytoy ket mabalin a nasayaat a masungbatanto ti, 'Iti panagturay ni Ari George ti Maikatlo'.
Ti insingasing ni Herschel a nagan ket saan anadayeg iti ruar ti Britania, ken dagiti sabsabali a nagnagan ket naisingsingasing idin. Ti astronomo a ni Jérôme Lalande ket nangisingasing a managana ti palaneta iti Herschel a kas pammadayaw ti nakaduktal ti daytoy.[30] Ti Sueko nga astronomo a ni Erik Prosperin ket nangisingasing ti nagan a Neptuno a daytoy ket sinuportaran babaen dagiti astronomo a nagayat ti kapanunotan tapno maipalagip kadagiti panagbaligi ti plota ti Naarian a Marina ti Britania iti panawen ti Rebolusionario a Gubat ti Amerikano babaen ti panagtawag ti baro a planeta iti Neptuno George III wenno Neptuno Gran Britani.[23] Ni Bode ket pinilina ti Urano, ti nai-Latin a bersion ti Griego a dios ti langit, a ni Ouranos. Ni Bode ket nangisuppiat a kas ni Saturno ket ama idi ni Hupiter, ti baro a planeta ket nasken a managanan kalpasan ti ama ni Saturno.[27][31][32] Idi 1789, ti kumaduaan ni Bode iti Naarian nga Akademia a ni Martin Klaproth ket nanginagan ti baro a a naduktalaan nga elemento ti "uranio" para iti panagsuporta ti panagpili ni Bode.[33] Ti dimtengan daytoy, ti singasing ni Bode ket nagbalbalin anawatiwat a naus-usar, ken nagbalin a sapasap daytoy idi 1850 idi ti Opisina ti Nautiko nga Almanak, ti naudi a nabatbati, ket nangisukat ti panagus-usar ti Georgium Sidus iti Urano.[31]
Nomenklatura[urnosen | urnosen ti taudan]
Ti Urano ket isu-isu ti planeta a ti naganna ket naala manipud ti Griego a mitolohia ngem ti Romano a mitolohia: ti Griego a "Oὐpavός" ket simmangpet iti Ingles babaen ti Latin nga "Ūranus".[34] Ti panaginagan ti Urano ket "Uraniano".[35] Daytoy ket adda ti dua nga astronomiko a simbolo. Ti immuna a naisingasing, ♅,[d] ket insingasing idi babaen ni Lalande idi 1784. Iti maysa a surat para kenni Herschel, ni Lalande ket nangilawlawag a kas ti "un globe surmonté par la première lettre de votre nom" ("ti maysa a globo a napatoktokan babaen ti umuna a letra ti apelyidom").[30] Ti naudi a naisingasing, ⛢,[e] ket maysa asabali a kita dagiti simbolo para iti Marte ken ti Init gaputa ti Urano ket isu ti Langit idi iti Griego a mitolohia, a naipanpanunotan nga inturayan babaen dagiti nagtitipon a bileg ti Init ken Marte.[36] Kadagiti pagsasao nga Insik, Hapon, Koreano, ken Bietnamis, thi nagan ti planeta ket literal a naipatarus a kas ti langit ari bituen (天王星).[37][38]
Pagliklikmutan ken pagtayyekan[urnosen | urnosen ti taudan]
Ti Urano ket maminsan nga aglikmut iti Init iti tunggal maysa nga 84 a tawtawen ti Daga. Ti natimbengan a kaadayuna manipud ti Init ket agarup a 3 a bilion km (agarup a 20 AU). Ti karaniag ti lawag ti init idiay Urano ket agarup a 1/400 iti Daga.[39] Dagiti pagliklikmutanna nga elemento ket immuna a nakarkulo idi 1783 babaen ni Pierre-Simon Laplace.[40] Iti panakasakbayan ti panawen, dagiti madi a naggiddiatan ket nangrugi a naiparparang ti nagbaetan ti naipadto ken dagiti naipalpaliiw a pagliklikmutan, ken idi 1841, ni John Couch Adams ket immuna a nangisingasing a dagiti pagiddiatan ket mabalin a gapu ti grabitasional a panagginnuyod dagiti saan a makitkita a planeta. Idi 1845, ni Urbain Le Verrier ket nangrugrugi kadagiti nawaya a panagsuksukisokna kadagiti pagliklikmutan ti Urano. Idi Septiembre 23, 1846, ni Johann Gottfried Galle ket nakaduktal ti baro a planeta, ket ninaganan daytoy ti Neptuno, iti gangani nga asideg ti naipadto a puesto babaen ni Le Verrier.[41]
Ti panagpuspusipos a paset ti panawen ti uneg ti Urano ket 17 nga oras, 14 minutos, nga agpakanawan (retrogrado). A kas dagiti amina a higante a planeta, ti akinngato a tangatangna ket makasanay kadagit napigsa nga angin iti turong ti panagliklikmutan. Kadagiti adda a latitud, a kas ti agarup a dua a pagkatlo a kaadayo manipud ti ekuador aginggana ti abagatan nga ungto, dagiti makitkita a langa ti tangatang ket naparpardasda nga aggungunay, a makaararamid daytoy ti napno a panagtaytayyek iti basbassit ngem 14 nga oras.[42]
Pakbu a pagtayyekan[urnosen | urnosen ti taudan]
Ti Urano ket adda ti pakbu a pagtayyekan ti 97.77 a degrado, isu a ti pagliklikmutanna a ket agarup a paralelo ti dalumpinas ti Sistema a Solar. Daytoy ket mangited kadagiti kompleto a panagbalbaliw ti tiempona a saan a maar-aramid dagiti sabali a nangruna a planeta. Dagiti sabali a planeta ket mabalin a isirmata nga agtayyek a kas ti napakbu nga agtaytayyek a tarampo iti dalumpinas ti Sistema a Solar, bayat a ti Uyano ket agtaytayyek a kas ti napakbu nga agtultulid a bola. Iti asideg ti panawen dagiti Uraniano a solstisio, ti maysa nga ungto ket kankanayon a sanguenna ti Init bayat a dagiti sabali nga ungto liklikudanda. Adda laeng ti akikid a gisla ti lawlaw ti ekuador ti makasanay ti maysa a napardas a siklo ti rabii ken aldaw, ngem no ti Init ket nababa unay iti horisonte a kasla ti polar a rehion ti Daga. Iti sabali a bangir a pagtayyekan ti Urano ti puesto dagiti ungto a panakaisangona ti Init ket baliktad. Ti tunggal maysa nga ungto ket makaala iti agarup a 42 a tawtawen ti agtultuloy a lawag ti init, a sarunuen babaen ti 42 a tawtawen ti kinasipnget.[43] Iti asideg ti pamnawen dagiti ekuinosio, ti Init ket sanguenna ti ekuador ti Urano a mangited ti maysa a paset ti panawen dagiti siklo ti aldaw-rabii a kapadpada a makitkita kadagiti sabsabali a planeta. Ti Urano ket naabotanna ti kinaudi nga ekuinosio idi Disiembre 7, 2007.[44][45]
Ti maysa apagbanagan ti pagtayyekan apuesto ket, iti katimbengan ti las-ud ti tawen, dagiti polar a rehion ti Urano ket makagun-od ti adadu nga enerhia manipud ti Init ngem dagiti rehionna ti ekuador. Uray kasta, ti Urano ket napudpudot idiay ekuadorna ngem dagiti ungtona. Ti panggep a mekanismo a gapuanan daytoy ket di ammo. Ti rason ti naisangsangayan a pakbu a pagtayyekan ti Urano ket saan pay unay a naamammoan, ngem ti kadawyan a panagipagarup ket iti las-ud ti pannakaporma ti Sistema a Solar, ti maysa a kapada a kadakkel ti Daga a protoplaneta ket dinungparna ti Urano, a naggappuan ti nadadael a pannakpuestona.[46] Ti abagatn nga ungto ti Urano ket gangani a dagus a naiturong idi iti Init idi las-ud ti panawen ti ilalabas a panagtayab tiVoyager 2' idi 1986. Ti pannakanagan ti daytoy nga ungto a kas ti "abagatan" ket agus-usar ti panakaipalpalawag nga inkeddeng ti Internasional a Kappon ti Astronomiko, a nainaganan a ti amianan nga ungto ti maysa a planeta wenno satelite ket nasken a ti ungto nga agturturong ti ngato ti saan nga agbalbaliw a dalumpinas ti Sistema a Solar, uray no aniaman ti pagturturungan a panagtaytayyek ti planeta[47][48] Ti sabali pay a taripnong ket sagpaminsan a naus-usa, a ti amianan ken abagatn nga ungto ti maysa a bagi ket naipalpalawagan iti alagaden ti kanawan nga ima a mainaig ti turong ti pagliklikmutan.[49] Iti termino ti daytoy kinaudi a sistema ti nagsasabtan ti amianan nga ungto ti Urano ti adda ti lawag ti init idi 1986.
Dagiti nota[urnosen | urnosen ti taudan]
- ^ Dagiti panagpalpalikmut nga elemento ket itudo na ti Urano a sistema, ken dagiti napardas nga oskulador a pateg iti umisu a J2000 a panawen. Ti barisentro a kantidad ket naited ngamin ket, ti panaggiddiat iti planetario a sentro, saan da a makaala kadagiti makita a panagsuksukat ti inaldaw a panag-gunay dagiti bulan.
- ^ Naikarkulo babaen dagiti datos manipud ti Seidelmann, 2007.[5]
- ^ Karkulo ti He, H2 ken CH4 dagiti molar praksion a naibatay ti 2.3% a panagtitipon ti kaadu iti metano aginggana ti hidrogeno ken ti 15/85 He/H2 a kaadu a nairukod iti tropopausa.
- ^ Cf. (saan a nasuportaran ti amin a kita ti letra)
- ^ Cf. (saan a nasuportaran ti amin a kita ti letra)
Dagiti nagibasaran[urnosen | urnosen ti taudan]
- ^ Seligman, Courtney. "Panagtayyek a Paset ti Panawen ken Kaatiddog ti Aldaw". Naala idi Agosto 13, 2009.
- ^ a b c d e f g h i j Williams, Dr. David R. (Enero 31, 2005). "Kinapudno a Papel tiUrano". NASA. Naala idi Agosto 10, 2007.
- ^ "Ti MeanPlane (Saan a nagbalbaliw a dalumpinas) iti Sistema Solar a lumablabas babaen ti barisentro". Abril 3, 2009. Naala idi Abril 10, 2009. (naipataud babaen ti Solex 10 sinurat babaen ni Aldo Vitagliano; kitaen pay ti Saan a nagbalbaliw a dalumpinas)
- ^ Yeomans, Donald K. (Hulio 13, 2006). "HORIZONS System". NASA JPL. Naala idi Agosto 8, 2007. Idiay sitio, mapan iti "web interface" ken pilien ti "Epemeris a Kita: DAGITI ELEMENTO", "Puntaan a Bagi: Urano a Barisentro" ken "Sentro: Init".
- ^ a b c d e f g Seidelmann, P. Kenneth; Archinal, Brent A.; A'Hearn, Michael F.; et al. (2007). "Report of the IAU/IAG Working Group on cartographic coordinates and rotational elements: 2006". Celestial Mechanics and Dynamical Astronomy. 98 (3): 155–180. Bibcode:2007CeMDA..98..155S. doi:10.1007/s10569-007-9072-y.
- ^ a b Munsell, Kirk (Mayo 14, 2007). "NASA: Eksplorasion iti Sistema a Solar: Dagiti planeta: Urano: Dagiti Kinapudno ken Bil-bilang". NASA. Naala idi Agosto 13, 2007.
- ^ a b c d Lunine, Jonathan I. (Septiembre 1993). "The Atmospheres of Uranus and Neptune". Annual Review of Astronomy and Astrophysics. 31: 217–263. Bibcode:1993ARA&A..31..217L. doi:10.1146/annurev.aa.31.090193.001245.
- ^ Feuchtgruber, H.; Lellouch, E.; Bezard, B.; Encrenaz; De Graauw; Davis (1999). "Panakita ti HD iti tangatang iti Urano ken Neptuno: mayasa a baro a pannakaala ti D/H a proporsion". Astronomia ken Astropisiko. 341: L17–L21. Bibcode:1999A&A...341L..17F.
- ^ Lindal, G. F.; Lyons, J. R.; Sweetnam, D. N.; Eshleman, V. R.; Hinson, D. P.; Tyler, G. L. (Disiembre 30, 1987). "The Atmosphere of Uranus: Results of Radio Occultation Measurements with Voyager 2". Journal of Geophysical Research. American Geophysical Union. 92 (A13): 14,987–15,001. Bibcode:1987JGR....9214987L. ISSN 0148-0227. doi:10.1029/JA092iA13p14987.
- ^ Conrath, B.; Gautier, D.; Hanel, R.; Lindal, G.; Marten, A. (1987). "The Helium Abundance of Uranus from Voyager Measurements". Journal of Geophysical Research. 92 (A13): 15003–15010. Bibcode:1987JGR....9215003C. doi:10.1029/JA092iA13p15003.
- ^ "MIRA a Pangpasyar kadagiti Bitbituen a Programa a Panag-adal iti Internet". Monterey a Instituto para iti Panagsukimaty iti Astronomia. Naala idi Agosto 27, 2007.
- ^ Podolak, M.; Weizman, A.; Marley, M. (Disiembre 1995). "Comparative models of Uranus and Neptune". Planetary and Space Science. 43 (12): 1517–1522. Bibcode:1995P&SS...43.1517P. doi:10.1016/0032-0633(95)00061-5.
- ^ a b Smith, B. A.; Soderblom, L. A.; Beebe, A.; Bliss, D.; Boyce, J. M.; Brahic, A.; Briggs, G. A.; Brown, R. H.; Collins, S. A. (4 Hulio 1986). "Voyager 2 in the Uranian System: Imaging Science Results". Science. 233 (4759): 43–64. Bibcode:1986Sci...233...43S. PMID 17812889. doi:10.1126/science.233.4759.43.
- ^ Sromovsky, L. A.; Fry, P. M. (Disiembre 2005). "Dynamics of cloud features on Uranus". Icarus. 179 (2): 459–484. Bibcode:2005Icar..179..459S. doi:10.1016/j.icarus.2005.07.022.
- ^ Dunkerson, Duane. "Urano—Maipanggep ti Panakaibaga, Panakabiruk, ken ti Panagipalpalawag Daytoy". thespaceguy.com. Naala idi Abril 17, 2007.
- ^ "Bath Preservation Trust". Naala idi Septiembre 29, 2007.
- ^ William Herschel; Watson, Dr. (1781). "Pannakalaglagipan ti maysa a Bandus, Babaen ni Mr. Herschel, F. R. S.; nga ikomunikado babaen ni Dr. Watson, Hun. iti Bath, F. R. S". Philosophical Transaksion ti Naarian a Kagimongan ti Londres. 71: 492–501. Bibcode:1781RSPT...71..492H. doi:10.1098/rstl.1781.0056.
- ^ Warnakan ti Naarian a Kagimongan ken Naarian nga Astronomiko a Kagimongan 1, 30, inadaw a sasao iti Miner, p. 8
- ^ Naarian nga Astronomiko a Kagimongan MSS W.2/1.2, 23; inadaw a sasao idiay Miner p. 8
- ^ RAS MSS Herschel W.2/1.2, 24, inadaw a sasao ti Miner p. 8
- ^ Warnakan ti Naarian a Kagimongan ken Naarian nga Astronomiko a Kagimongan 1, 30; inadaw a sasa iti Miner p. 8
- ^ RAS MSS Herschel W1/13.M, 14 inadaw a sasao iti Miner p. 8
- ^ a b A. J. Lexell (1783). "Recherches sur la nouvelle planete, decouverte par M. Herschel & nominee Georgium Sidus". Acta Academia Scientarum Imperialis Petropolitanae (1): 303–329.
- ^ Johann Elert Bode, Berliner Astronomisches Jahrbuch, p. 210, 1781, inadaw a sasao iti Miner p. 11
- ^ Miner p. 11
- ^ a b Dreyer, J. L. E., (1912). Dagiti Sientipiko a Papel ni Apo William Herschel. 1. Naarian a Kagimongan ken Naarian nga Astronomiko a Kagimongan. p. 100. ISBN 1-84371-022-6.
- ^ a b Miner p. 12
- ^ RAS MSS Herschel W.1/12.M, 20, naadaw nga insao iti Miner p. 12
- ^ "Ti Voyager idiay Urano". Nasa Jpl. 7 (85): 400–268. 1986. Naiyarkibo manipud iti kasisigud idi Pebrero 10, 2006.
- ^ a b Francisca Herschel (1917). "Ti kayatna a sawen ti simbolo a H+o para iti planeta nga Urano". The Observatory. 40: 306. Bibcode:1917Obs....40..306H.
- ^ a b Littmann, Mark (2004). Dagiti Planeta iti Labes: Panangiduktal ti Akinruar a Sistema a Solar. Courier Dover Publications. pp. 10–11. ISBN 0-486-43602-0.
- ^ Daugherty, Brian. "Astronomy in Berlin". Brian Daugherty. Naala idi Mayo 24, 2007.
- ^ James Finch (2006). "Ti Agpayso a Damag ti Uranio". allchemicals.info: Ti online a rekurso ti kimiko. Naala idi Marso 30, 2009.
- ^ "Urano". Inggles a Diksionario ti Oxford (2 nga ed.). 1989.
- ^ "Uraniano, a.2 ken n.1". Inggles a Diksionario ti Oxford (2 nga ed.). 1989.
- ^ "Dagiti simbolo ti planeta". NASA a panagsukimat ti Sistema a Solar. Naala idi Agosto 4, 2007.
- ^ "Dagiti Sailormoon a Termino ken Pakaammo". The Sailor Senshi Page. Naala idi Marso 5, 2006.
- ^ "Asiatiko nga Astronomia 101". Hamilton Dagiti Agdadamo nga Astronomo. 4 (11). 1997. Naala idi Agosto 5, 2007.
- ^ "Sumaruno a Pagsardengan Urano". 1986. Naala idi Hunio 9, 2007.
- ^ George Forbes (1909). "Pakasaritaan ti Astronomia". Naala idi Agosto 7, 2007.
- ^ O'Connor, J J ken Robertson, E F (1996). "Matematiko a panakaduktal dagiti planeta". Naala idi Hunio 13, 2007.
- ^ Peter J. Gierasch ken Philip D. Nicholson (2004). "Uranus". NASA World Book. Naala idi Hunio 9, 2007.
- ^ Lawrence Sromovsky (2006). "Ti Hubble ket natiliwna ti naisangsangayan, a bassit a panakakita ti anniniwan ti Urano". Unibersidad ti Wisconsin Madison. Naala idi Hunio 9, 2007.
- ^ Hammel, Heidi B. (Septiembre 5, 2006). "Ti Urano ket umasidegen ti Ekuinosio" (PDF). Ti reporta manipud ti Pasadena aPanagobra ti 2006.
- ^ "Ti Hubble ket Naduktalanna ti Nasipnget nga Ulep Idiay Tangatang ti Urano". Science Daily. Naala idi Abril 16, 2007.
- ^ Bergstralh, Jay T.; Miner, Ellis; Matthews, Mildred (1991). Urano. pp. 485–486. ISBN 0-8165-1208-6.
- ^ "Reporta ti IAU/IAG a grup ti agobobra kadagiti kartograpiko a nagsasabtan ken dagiti pagtayyekan nga elemento dagiti planeta ken satelite: 2000". IAU. 2000. Naala idi Hunio 13, 2007.
- ^ "Dagiti Kartograpiko a Pagalagadan" (PDF). NASA. Naala idi Hunio 13, 2007.
- ^ "Coordinate Frames Used in MASL". 2003. Naiyarkibo manipud iti kasisigud idi Mayo 5, 2007. Naala idi Hunio 13, 2007.
Adu pay a mabasbasa[urnosen | urnosen ti taudan]
- Miner, Ellis D. (1998). Urano: Ti Planeta, Dagiti Singsing ken dagiti Satelite. New York: John Wiley ken Annak. ISBN 978-0-471-97398-0.
Dagiti silpo iti ruar[urnosen | urnosen ti taudan]
Midia a mainaig iti Urano iti Wikimedia Commons
- Ti Urano idiay Europeano nga Ahensia ti Limbang
- Dagiti kinapudno a sabanas ti Urano babaen ti NASA
- Bariweswes ti Urano idiay Sitio a Pagsukisokan ti Sistema a Solar babaen ti NASA
- Dagiti Planeta—Urano Ti alagaden dagiti ubbing iti Urano.
- Ti Urano idiay planetario a warnakan ti ladladawan ti Jet Propulsion Laboratory. (ladladawan)